P8_TA(2019)0240

Rapport dwar il-kriminalità finanzjarja, l-evażjoni tat-taxxa u l-evitar tat-taxxa

Riżoluzzjoni tal-Parlament Ewropew tas-26 ta' Marzu 2019 dwar il-kriminalità finanzjarja, l-evażjoni tat-taxxa u l-evitar tat-taxxa (2018/2121(INI))

(2021/C 108/02)

Il-Parlament Ewropew,

— wara li kkunsidra l-Artikoli 4 u 13 tat-Trattat dwar l-Unjoni Ewropea (TUE),

— wara li kkunsidra l-Artikoli 107, 108, 113, 115 u 116 tat-Trattat dwar il-Funzjonament tal-Unjoni Ewropea (TFUE),

— wara li kkunsidra d-Deċiżjoni tiegħu tal-1 ta' Marzu 2018 dwar it-twaqqif ta' kumitat speċjali dwar il-kriminalità finanzjarja, l-evażjoni tat-taxxa u l-evitar tat-taxxa (TAX3), u d-definizzjoni tar-responsabbiltajiet, il-kompożizzjoni u l-mandat tiegħu (1),

— wara li kkunsidra r-riżoluzzjoni tal-Kumitat TAXE tiegħu tal-25 ta' Novembru 2015 (2) u r-riżoluzzjoni tal-Kumitat TAX2 tiegħu tas-6 ta' Lulju 2016 (3) dwar id-deċiżjonijiet fil-qasam tat-taxxa u miżuri oħra ta' natura jew effett simili,

— wara li kkunsidra r-riżoluzzjoni tiegħu tas-16 ta' Diċembru 2015 li tinkludi rakkomandazzjonijiet lill-Kummissjoni dwar li ndaħħlu t-trasparenza, il-koordinazzjoni u l-konverġenza fil-politiki dwar it-Taxxa fuq il-Kumpaniji fi ħdan l-Unjoni (4),

— wara li kkunsidra r-riżultati tal-Kumitat ta' Inkjesta għall-ħasil tal-flus, l-evitar tat-taxxa u l-evażjoni tat-taxxa, li tressqu lill-Kunsill u lill-Kummissjoni fit-13 ta' Diċembru 2017 (5),

— wara li kkunsidra s-segwitu mogħti mill-Kummissjoni għal kull waħda mir-riżoluzzjonijiet tal-Parlament imsemmijin hawn fuq (6),

— wara li kkunsidra l-bosta rivelazzjonijiet li saru mill-ġurnalisti investigattivi, bħal LuxLeaks, Panama papers, Paradise papers u dan l-aħħar l-iskandli cum-ex, kif ukoll il-każijiet ta' ħasil tal-flus li jinvolvu, partikolarment, banek fil-Ġermanja, fid-Danimarka, fl-Estonja, fil-Latvja, fin-Netherlands u fir-Renju Unit,

— wara li kkunsidra r-riżoluzzjoni tiegħu tad-29 ta' Novembru 2018 dwar l-iskandlu cum-ex: il-kriminalità finanzjarja u l-lakuni fil-qafas legali kurrenti (7),

— wara li kkunsidra r-riżoluzzjoni tiegħu tal-19 ta' April 2018 dwar il-protezzjoni tal-ġurnalisti investigattivi fl-Ewropa: il-każ tal-ġurnalist Slovakk Jan Kuciak u Martina Kušnírová (8),

— wara li kkunsidra l-istudji mħejjija mis-Servizz ta' Riċerka tal-Parlament Ewropew bit-titli “Citizenship by investment (CBI) and residency by investment (RBI) schemes in the EU: state of play, issues and impacts” (L-iskemi tal-għoti taċ-ċittadinanza b'investiment u tal-għoti tar-residenza b'investiment fl-UE: is-sitwazzjoni attwali, il-problemi u l-impatti), “Money laundering and tax evasion risks in free ports and customs warehouses” (Riskji ta' ħasil tal-flus u tal-evażjoni tat-taxxa fil-portijiet ħielsa u fid-deposti tad-dwana) u “An overview of shell companies in the European Union” (Ħarsa ġenerali lill-kumpaniji fittizji fl-Unjoni Ewropea) (9),

— wara li kkunsidra l-istudju bit-titlu “VAT fraud: economic impact, challenges and policy issues” (10) (Il-frodi fil-VAT: l-impatt ekonomiku, l-isfidi u l-kwistjonijiet politiċi) , l-istudju bit-titlu “Cryptocurrencies and blockchain – Legal context and implications for financial crime, money laundering and tax evasion” (Kriptovaluti u blockchain – il-kuntest ġuridiku u l-implikazzjonijiet għall-kriminalità finanzjarja, il-ħasil tal-flus u l-evażjoni tat-taxxa) u l-istudju bit-titlu “Impact of Digitalisation on International Tax Matters” (11) (L-impatt tad-diġitalizzazzjoni fuq il-kwistjonijiet internazzjonali fil-qasam tat-taxxa),

— wara li kkunsidra l-istudji tal-Kummissjoni bit-titli “aggressive tax planning indicators” (12),

— wara li kkunsidra l-provi li nġabru mill-Kumitat TAX3 fl-34 seduta ta' smigħ mal-esperti jew skambji ta' fehmiet ma' Kummissarji u Ministri kif ukoll matul il-missjonijiet f'Washington, f'Riga, fl-Isle of Man, fl-Estonja u fid-Danimarka,

— wara li kkunsidra l-qafas modernizzat u aktar sod tat-taxxa korporattiva introdott matul il-leġiżlatura, partikolarment id-Direttivi kontra l-evitar tat-taxxa (ATAD I (13) u ATAD II (14)) u r-rieżamijiet tad-Direttiva dwar il-kooperazzjoni amministrattiva fil-qasam tat-tassazzjoni (DAC) (15),

— wara li kkunsidra l-proposti tal-Kummissjoni li l-adozzjoni tagħhom għadha pendenti, partikolarment dwar il-BK(K)TK (16), il-pakkett tat-tassazzjoni diġitali (17) u r-rapport għal kull pajjiż (CBCR) (18), kif ukoll il-pożizzjoni tal-Parlament dwar dawn il-proposti,

— wara li kkunsidra r-riżoluzzjoni tal-Kunsill u tar-Rappreżentanti tal-Gvernijiet tal-Istati Membri tal-1 ta' Diċembru 1997 dwar Grupp dwar il-Kodiċi tal-Kondotta dwar it-Tassazzjoni tal-Intrapriżi, u r-rapporti regolari ta' dan il-Grupp indirizzati lill-Kunsill ECOFIN,

— wara li kkunsidra l-lista tal-Kunsill ta' ġurisdizzjonijiet li ma jikkooperawx għal finijiet ta' taxxa adottata fil-5 ta' Diċembru 2017 u emendata fuq il-bażi tal-monitoraġġ li għaddej tal-impenji tal-pajjiżi terzi,

— wara li kkunsidra l-komunikazzjoni tal-Kummissjoni tal-21 ta' Marzu 2018 bit-titlu “on new requirements against tax avoidance in EU legislation governing in particular financing and investment operations” (dwar ir-rekwiżiti l-ġodda għall-ġlieda kontra l-evitar tat-taxxa introdotti fil-leġiżlazzjoni tal-UE li tirregola l-operazzjonijiet ta' finanzjament u ta' investiment) (C(2018)1756),

— wara li kkunsidra l-modernizzazzjoni li għaddejja tal-qafas tal-VAT, partikolarment is-sistema definittiva tal-VAT,

— wara li kkunsidra r-riżoluzzjoni tiegħu tal-24 ta' Novembru 2016 dwar lejn sistema definittiva ta' VAT u l-ġlieda kontra l-frodi tal-VAT (19),

— wara li kkunsidra l-qafas il-ġdid tal-UE, li għadu kemm ġie adottat, dwar il-ġlieda kontra l-ħasil tal-flus, b'mod partikolari wara l-adozzjoni tar-raba' (AMLD4) (20) u tal-ħames (AMLD5) (21) rieżami tad-Direttiva dwar il-ġlieda kontra l-ħasil tal-flus,

— wara li kkunsidra l-proċeduri ta' ksur mibdija mill-Kummissjoni fil-konfront ta' 28 Stat Membru talli naqsu milli jittrasponu jew talli ttrasponew korrettament l-AMLD4 fil-leġiżlazzjoni nazzjonali,

— wara li kkunsidra l-Pjan ta' Azzjoni tal-Kummissjoni, tat-2 ta' Frar 2016, għat-tisħiħ tal-ġlieda kontra l-finanzjament tat-terroriżmu (COM(2016)0050) (22),

— wara li kkunsidra l-komunikazzjoni tal-Kummissjoni, tat-12 ta' Settembru 2018, bit-titlu “It-tisħiħ tal-qafas tal-Unjoni għal superviżjoni prudenzjali u ta' kontra l-ħasil tal-flus għall-istituzzjonijiet finanzjarji” (COM(2018)0645),

— wara li kkunsidra r-riżoluzzjoni tiegħu tal-14 ta' Marzu 2019 dwar l-urġenza għal lista sewda tal-UE tal-pajjiżi terzi konformi mad-Direttiva kontra l-Ħasil tal-Flus (23);

— wara li kkunsidra l-eżerċizzju ta' mmappjar u l-analiżi tal-lakuni tal-Pjattaforma tal-Unitajiet tal-Intelligence Finanzjarja tal-Unjoni Ewropea (Pjattaforma tal-UIF tal-UE) tal-15 ta' Diċembru 2016 dwar is-setgħat u l-ostakli tal-UIF tal-UE biex jiksbu u jiskambjaw l-informazzjoni, u d-Dokument ta' Ħidma tal-Persunal tal-Kummissjoni tas-26 ta' Ġunju 2017 dwar it-titjib tal-kooperazzjoni bejn l-Unitajiet tal-Intelligence Finanzjarja (SWD(2017)0275),

— wara li kkunsidra r-rakkomandazzjoni tal-Awtorità Bankarja Ewropea (EBA) u tal-Kummissjoni tal-11 ta' Lulju 2018 lill-Unità ta' Analiżi tal-Intelligence Finanzjarja (Financial Intelligence Analysis Unit – FIAU) ta' Malta dwar l-azzjoni neċessarja biex tikkonforma mad-Direttiva dwar il-ġlieda kontra l-ħasil tal-flus u l-finanzjament tat-terroriżmu,

— wara li kkunsidra l-ittra ddatata s-7 ta' Diċembru 2018 mibgħuta mill-President tal-Kumitat TAX3 lir-Rappreżentant Permanenti ta' Malta għall-UE, l-E.T. Daniel Azzopardi, li fiha jintalbu spjegazzjonijiet dwar il-kumpanija “17 Black”,

— wara li kkunsidra l-investigazzjonijiet u d-deċiżjonijiet tal-Kummissjoni fil-qasam tal-għajnuna mill-Istat (24),

— wara li kkunsidra l-proposta għal direttiva tal-Parlament Ewropew u tal-Kunsill tat-23 ta' April 2018 dwar il-protezzjoni ta' persuni li jirrappurtaw dwar ksur tad-dritt tal-Unjoni (COM(2018)0218),

— wara li kkunsidra l-abbozz ta' ftehim dwar il-ħruġ tar-Renju Unit tal-Gran Brittanja u l-Irlanda ta' Fuq mill-Unjoni Ewropea u mill-Komunità Ewropea tal-Enerġija Atomika;

— wara li kkunsidra d-dikjarazzjoni politika li tistabbilixxi l-qafas għar-relazzjoni futura bejn l-Unjoni Ewropea u r-Renju Unit;

— wara li kkunsidra l-eżiti ta' diversi summits tal-G7, tal-G8 u tal-G20 li saru dwar il-kwistjonijiet tat-taxxa internazzjonali,

— wara li kkunsidra r-riżoluzzjoni adottata mill-Assemblea Ġenerali tan-Nazzjonijiet Uniti fis-27 ta' Lulju 2015 dwar l-Aġenda ta' Azzjoni ta' Addis Ababa,

— wara li kkunsidra r-rapport tal-Grupp ta' Livell Għoli dwar il-Flussi Finanzjarji Illeċiti mill-Afrika, ikkummissjonat minn talba konġunta tal-Kummissjoni tal-Unjoni Afrikana (Kummissjoni tal-UA)/Kummissjoni Ekonomika għall-Afrika (ECA) tan-Nazzjonijiet Uniti u tal-Konferenza tal-Ministri Afrikani għall-Finanzi, l-Ippjanar u l-Iżvilupp Ekonomiku,

— wara li kkunsidra l-komunikazzjoni tal-Kummissjoni tat-28 ta' Jannar 2016 dwar Strateġija Esterna għal Tassazzjoni Effettiva (COM(2016)0024) li fiha l-Kummissjoni tistieden lill-UE “tmexxi bl-eżempju”,

— wara li kkunsidra r-riżoluzzjonijiet tiegħu tat-8 ta' Lulju 2015 dwar l-evitar tat-taxxa u l-evażjoni tat-taxxa bħala sfidi għall-governanza, il-protezzjoni soċjali u l-iżvilupp fil-pajjiżi li qed jiżviluppaw (25), u tal-15 ta' Jannar 2019 dwar l-ugwaljanza bejn is-sessi u l-politiki tat-tassazzjoni fl-UE (26),

— wara li kkunsidra l-obbligu previst mill-Artikolu 8(2) tal-Konvenzjoni Ewropea tad-Drittijiet tal-Bniedem (KEDB) biex tiġi osservata l-liġi dwar il-privatezza f'kull ħin,

— wara li kkunsidra r-rapport tal-Kummissjoni tat-23 ta' Jannar 2019 bit-titlu “Skemi ta' Ċittadinanza u ta' Residenza b'Investiment fl-Unjoni Ewropea” (COM(2019)0012),

— wara li kkunsidra l-komunikazzjoni tal-Kummissjoni tal-15 ta' Jannar 2019 bit-titlu “Lejn teħid ta' deċiżjonijiet aktar effiċjenti u demokratiku fil-qasam tal-politika tat-tassazzjoni tal-UE” (COM(2019)0008),

— wara li kkunsidra l-opinjoni tal-Kumitat Ekonomiku u Soċjali Ewropew tat-18 ta' Ottubru 2017 bit-titlu “Sħubijiet għall-iżvilupp tal-UE u l-isfida tal-ftehimiet internazzjonali dwar it-taxxa”,

— wara li kkunsidra l-Artikolu 52 tar-Regoli ta' Proċedura tiegħu,

— wara li kkunsidra r-rapport tal-Kumitat Speċjali dwar il-kriminalità finanzjarja, l-evażjoni tat-taxxa u l-evitar tat-taxxa (A8-0170/2019),

1. Introduzzjoni ġenerali li tippreżenta l-kuntest

1.1. Bidliet

1. Jafferma li r-regoli eżistenti fil-qasam tat-taxxa ta' spiss ma jkunux jistgħu jlaħħqu mal-veloċità dejjem tikber tal-ekonomija; ifakkar li r-regoli internazzjonali u nazzjonali attwali fil-qasam tat-taxxa kienu, fil-biċċa l-kbira tagħhom, imfassla fil-bidu tas-seklu XX; jafferma li jeżisti bżonn urġenti u kontinwu ta' riforma ta' dawn ir-regoli sabiex is-sistemi tat-taxxa internazzjonali, tal-UE u nazzjonali jkunu adatti għall-isfidi ekonomiċi, soċjali u teknoloġiċi l-ġodda tas-seklu XXI; jinnota l-opinjoni mifruxa skont liema s-sistemi attwali tat-taxxa u l-metodi kontabilistiċi mhumiex mgħammra biex ilaħħqu ma' dawn l-iżviluppi u jiżguraw li l-parteċipanti kollha fis-suq iħallsu s-sehem ġust tagħhom ta' taxxi;

2. Jenfasizza li l-Parlament Ewropew ta kontribut sostanzjali fil-ġlieda kontra r-reati finanzjarji, l-evażjoni tat-taxxa u l-evitar tat-taxxa kif żvelati, fost oħrajn, fil-każijiet LuxLeaks, Panama papers, Paradise papers, Football Leaks, Bahamas Leaks u l-każijiet cum-ex, partikolarment bis-saħħa tal-ħidma tal-Kumitati Speċjali TAXE, TAX2 ( 27 ) u TAX3, tal-Kumitat ta' Inkjesta PANA u tal-Kumitat għall-Affarijiet Ekonomiċi u Monetarji (ECON);

3. Jilqa' pożittivament il-fatt li matul il-mandat attwali tagħha, il-Kummissjoni ppreżentat 26 proposta leġiżlattiva mmirati li jimlew uħud mil-lakuni, itejbu l-ġlieda kontra r-reati finanzjarji u l-ippjanar aggressiv tat-taxxa, u jżidu l-effiċjenza tal-ġbir tat-taxxi u l-ġustizzja fit-taxxi; jiddispjaċih profondament bin-nuqqas ta' progress fil-Kunsill fuq l-inizjattivi ewlenin fir-rigward tar-riforma tat-taxxa korporattiva li għadhom ma ġewx finalizzati minħabba n-nuqqas ta' rieda politika ġenwina; jitlob l-adozzjoni rapida tal-inizjattivi tal-UE li għadhom ma ġewx finalizzati u monitoraġġ bir-reqqa tal-implimentazzjoni biex ikunu żgurati l-effiċjenza u l-infurzar adegwat, bil-għan li jinżamm il-pass mal-versatilità tal-frodi tat-taxxa, tal-evażjoni tat-taxxa u tal-ippjanar aggressiv tat-taxxa;

4. Ifakkar li ġurisdizzjoni fil-qasam tat-taxxa għandha kontroll biss fuq kwistjonijiet ta' taxxa relatati mat-territorju tagħha, filwaqt li l-flussi ekonomiċi u xi kontribwenti bħal intrapriżi multinazzjonali (MNEs) u individwi b'valur nett għoli (HNWIs) joperaw globalment;

5. Jenfasizza li d-definizzjoni tal-bażijiet għat-taxxa tirrikjedi li dak li jkun ikollu stampa sħiħa tas-sitwazzjoni tal-kontribwent, inklużi dawk il-komponenti li huma barra minn ġurisdizzjoni fil-qasam tat-taxxa partikolari, u d-determinazzjoni ta' liema komponent jirreferi għal liema ġurisdizzjoni; jinnota li jeħtieġ ukoll li tali bażijiet għat-taxxa jiġu allokati bejn il-ġurisdizzjonijiet fil-qasam tat-taxxa sabiex jiġu evitati t-tassazzjoni doppja u n-nontassazzjoni doppja; jafferma li għandha tingħata prijorità lill-eliminazzjoni tan-nontassazzjoni doppja, kif ukoll lill-iżgurar li l-kwistjoni tat-tassazzjoni doppja tiġi indirizzata;

6. Iqis li jeħtieġ li jsiru sforzi mill-istituzzjonijiet kollha tal-UE, kif ukoll mill-Istati Membri, sabiex tiġi spjegata liċ-ċittadini l-ħidma li qed issir fil-qasam tat-tassazzjoni u l-azzjonijiet li qed jittieħdu sabiex jiġu rrimedjati l-problemi u l-lakuni eżistenti; iqis li jeħtieġ li l-UE tadotta strateġija wiesgħa li biha l-UE tappoġġa, bil-politiki rilevanti, lill-Istati Membri sabiex jgħaddu mis-sistemi tat-taxxa detrimentali li għandhom bħalissa għal sistema tat-taxxa kompatibbli mal-qafas ġuridiku tal-UE u mal-ispirtu tat-Trattati tal-UE;

7. Jinnota li l-flussi ekonomiċi ( 28 ) u l-opportunitajiet biex tinbidel ir-residenza tat-taxxa żdiedu b'mod konsiderevoli; iwissi li wħud mill-fenomeni l-ġodda ( 29 ) huma inerentement opaki jew jiffaċilitaw l-opaċità li jippermettu l-frodi tat-taxxa, l-evażjoni tat-taxxa, l-ippjanar aggressiv tat-taxxa u l-ħasil tal-flus;

8. Jiddeplora l-fatt li xi Stati Membri jikkonfiskaw il-bażi għat-taxxa ta' Stati Membri oħrajn billi jattiraw profitti ġġenerati band'oħra u, b'hekk, jippermettu lill-kumpaniji jbaxxu artifiċjalment il-bażi għat-taxxa tagħhom; jindika li din il-prattika mhux biss tagħmel ħsara lill-prinċipju tas-solidarjetà tal-UE, iżda tagħti lok għal ridistribuzzjoni tal-ġid lejn l-MNEs u l-azzjonisti tagħhom, a spejjeż taċ-ċittadini tal-UE; jappoġġa l-ħidma importanti tal-akkademiċi u tal-ġurnalisti li qegħdin jgħinu sabiex jitfgħu dawl fuq dawn il-prattiki;

1.2. Skop tat-tassazzjoni u impatt tal-frodi tat-taxxa, tal-evażjoni tat-taxxa, tal-prattiki dwar it-taxxa dannużi u tal-ħasil tal-flus fuq is-soċjetajiet Ewropej

9. Iqis li tassazzjoni ġusta u ġlieda riżoluta kontra l-frodi tat-taxxa, l-evażjoni tat-taxxa, l-ippjanar aggressiv tat-taxxa u l-ħasil tal-flus għandhom rwol ċentrali x'jiżvolġu fit-tiswir ta' soċjetà ġusta u ekonomija b'saħħitha, filwaqt li jiddefendu l-kuntratt soċjali u l-istat tad-dritt; josserva li sistema ta' tassazzjoni ġusta u effiċjenti hija fundamentali biex tindirizza l-inugwaljanza, mhux biss permezz tal-finanzjament tal-infiq pubbliku li jsostni l-mobilità soċjali, iżda wkoll permezz tat-tnaqqis tal-inugwaljanzi fl-introjtu; jissottolinja li l-politika tat-tassazzjoni tista' tinfluwenza bil-qawwa d-deċiżjonijiet fil-qasam tal-impjiegi, il-livelli ta' investiment u r-rieda tal-kumpaniji li jespandu;

10. Jissottolinja li l-aktar prijorità urġenti hija t-tnaqqis tad-distakk fiskali li jirriżulta mill-frodi tat-taxxa, mill-evażjoni tat-taxxa, mill-ippjanar aggressiv tat-taxxa u mill-ħasil tal-flus, kif ukoll mill-impatt li dawn l-attivitajiet għandhom fuq il-baġits nazzjonali u tal-UE, bil-għan li jiġu żgurati kundizzjonijiet ta' parità u ġustizzja fiskali għall-kontribwenti kollha, li tiġi miġġielda ż-żieda fl-inugwaljanzi u tissaħħaħ il-fiduċja fit-tfassil demokratiku tal-politiki, u dan billi jiġi garantit li l-frodaturi ma jgawdux minn vantaġġ kompetittiv f'dik li hi taxxa meta mqabbla mal-kontribwenti onesti;

11. Jisħaq fuq il-fatt li huwa kruċjali li jsiru sforzi konġunti fil-livell nazzjonali u tal-UE biex il-baġits nazzjonali u tal-UE jitħarsu mit-telf minħabba t-taxxi mhux imħallsa; josserva li huwa biss bis-saħħa ta' dħul mit-taxxa li jinġabar b'mod sħiħ u effiċjenti li l-Istati jistgħu jiżguraw, fost affarijiet oħra, servizzi pubbliċi ta' kwalità, inklużi edukazzjoni, kura tas-saħħa u alloġġi bi prezzijiet aċċessibbli, is-sigurtà, il-ġlieda kontra l-kriminalità u l-interventi ta' emerġenza, is-sigurtà soċjali u l-assistenza, l-infurzar tal-istandards fil-qasam tax-xogħol u tal-ambjent, il-ġlieda kontra t-tibdil fil-klima, il-promozzjoni tal-ugwaljanza bejn is-sessi, it-trasport pubbliku u l-infrastrutturi essenzjali biex irawmu u, jekk meħtieġ, jistabbilizzaw żvilupp soċjalment ibbilanċjat sabiex ikun hemm progress fit-triq tal-Għanijiet ta' Żvilupp Sostenibbli;

12. Iqis li l-iżviluppi reċenti fil-qasam tat-tassazzjoni u tal-ġbir tat-taxxi, li mexxew l-inċidenza tat-taxxa mill-patrimonju lejn l-introjtu, mill-introjtu mill-kapital lejn l-introjtu mix-xogħol u mill-konsum, mill-MNEs lejn l-impriżi żgħar u ta' daqs medju (SMEs) u mis-settur finanzjarju lejn l-ekonomija reali, kellhom impatt sproporzjonat għan-nisa u għall-persuni b'introjtu baxx, li għandhom tendenza li jiddependi aktar mill-introjtu mix-xogħol u jonfqu parti akbar tal-introjtu tagħhom għall-konsum ( 30 ) ; josserva li r-rati ta' evażjoni tat-taxxa huma ogħla fost dawk l-aktar sinjuri ( 31 ) ; jistieden lill-Kummissjoni tqis l-impatt fuq l-iżvilupp soċjali, inkluż fuq l-ugwaljanza bejn is-sessi u l-politiki l-oħra msemmija hawn fuq, fil-proposti leġiżlattivi tagħha fl-oqsma tat-tassazzjoni u tal-ħasil tal-flus;

1.3. Riskji u vantaġġi marbuta mat-tranżazzjonijiet fi flus kontanti

13. Jenfasizza li, minkejja l-vantaġġi tagħhom bħall-aċċessibbiltà u r-rapidità, it-tranżazzjonijiet fi flus kontanti jibqgħu dejjem riskju għoli ħafna f'terminu ta' ħasil tal-flus u ta' evażjoni tat-taxxa, inkluża l-frodi tal-VAT; josserva li għadd ta' Stati Membri diġà daħlu restrizzjonijiet għal dawk li huma pagamenti fi flus kontanti; josserva wkoll li, filwaqt li r-regoli dwar il-kontrolli ta' flus kontanti fil-fruntieri esterni tal-UE ġew armonizzati, ir-regoli dwar il-movimenti ta' flus kontanti fi ħdan il-fruntieri tal-UE jvarjaw minn Stat Membru għall-ieħor;

14. Josserva li l-frammentazzjoni u n-natura diverġenti ta' dawn il-miżuri jirriskjaw li jinterferixxu mal-funzjonament korrett tas-suq intern; jistieden għaldaqstant lill-Kummissjoni tħejji proposta dwar ir-restrizzjonijiet Ewropej fir-rigward tal-pagamenti fi flus kontanti, filwaqt li żżomm il-flus kontanti bħala mezz ta' pagament; josserva, barra minn hekk, li d-denominazzjonijiet għoljin tal-karti tal-flus tal-euro jippreżentaw riskju ogħla f'termini ta' ħasil tal-flus; jilqa' pożittivament il-fatt li fl-2016 il-Bank Ċentrali Ewropew (BĊE) ħabbar li ma kienx se jibqa' joħroġ karti tal-flus ġodda tal-EUR 500 (anki jekk il-karti tal-flus fiċ-ċirkolazzjoni għadhom valuta legali); jistieden lill-BĊE jistabbilixxi kalendarju għat-tneħħija gradwali tal-użu tal-karti tal-flus tal-EUR 500;

1.4. Valutazzjoni kwantitattiva

15. Jenfasizza li l-frodi tat-taxxa, l-evażjoni tat-taxxa u l-ippjanar aggressiv tat-taxxa jirriżultaw f'riżorsi mitlufa għall-baġits nazzjonali u tal-Unjoni Ewropea ( 32 ) ; jirrikonoxxi li l-kwantifikazzjoni ta' dan it-telf mhijiex sempliċi; jinnota, madankollu, li r-rekwiżiti ta' trasparenza akbar mhux biss jipprovdu data aħjar, iżda jikkontribwixxu wkoll sabiex tonqos l-opaċità;

16. Josserva li diversi valutazzjonijiet ippruvaw jikkwantifikaw il-kobor tat-telf minħabba l-frodi tat-taxxa, l-evażjoni tat-taxxa u l-ippjanar aggressiv tat-taxxa; ifakkar li l-ebda waħda minnhom ma tat, waħedha, stampa biżżejjed kompluta, minħabba n-natura u n-nuqqas tad-data; josserva li ċerti valutazzjonijiet reċenti supplimentaw lil xulxin abbażi ta' metodoloġiji differenti iżda komplementari;

17. Jinnota li, sallum, filwaqt li l-Kummissjoni twettaq stima tad-diskrepanza tal-VAT għall-UE, huma biss 15-il Stat Membru li jippreparaw l-istimi tad-diskrepanza tat-taxxa nazzjonali tagħhom; jistieden lill-kull Stat Membru, taħt il-gwida tal-Kummissjoni, iħejji stima komprensiva tad-diskrepanza tat-taxxa, mhux limitata għall-VAT u jinkludi valutazzjoni tal-kost tal-inċentivi kollha tat-taxxa;

18. Jiddeplora għal darb'oħra “n-nuqqas ta' statistika affidabbli u imparzjali fuq l-enormità tal-evażjoni tat-taxxa u l-evitar tat-taxxa [u] jisħaq fuq l-importanza tal-iżvilupp ta' metodoloġiji xierqa u trasparenti li jikkwantifikaw l-iskala ta' dawn il-fenomeni, kif ukoll l-impatt ta' dawn l-attivitajiet fuq il-finanzi pubbliċi, l-attivitajiet ekonomiċi u l-investimenti pubbliċi tal-pajjiżi” ( 33 ) ; ifakkar fl-importanza tal-indipendenza politika u finanzjarja tal-istituti tal-istatistika biex tiġi żgurata l-affidabbiltà tad-data statistika; jappella biex tintalab assistenza teknika mill-Eurostat għall-ġbir ta' statistika komprensiva u preċiża, sabiex din tingħata f'format diġitali komparabbli u li jista' jiġi faċilment ikkoordinat;

19. Ifakkar b'mod partikolari l-valutazzjoni empirika tal-kobor tat-telf annwali tad-dħul ikkawżat mill-ippjanar aggressiv tat-taxxa korporattiva fl-UE li ġie elaborat fl-2015; jinnota li l-valutazzjoni tmur minn EUR 50-70 biljun (somma li ntilfet minħabba trasferiment tal-profitt biss, ekwivalenti għal tal-anqas 17 % tad-dħul mit-taxxa korporattiva fl-2013 u 0,4 % tal-PDG) għal EUR 160-190 biljun (biż-żieda ta' arranġamenti individwalizzati tat-taxxa tal-MNEs, kif ukoll l-ineffiċjenzi fil-ġbir);

20. Jistieden lill-Kunsill u lill-Istati Membri jagħtu prijorità lill-proġetti, b'mod partikolari bis-sostenn tal-programm Fiscalis, immirati sabiex jikkwantifikaw il-kobor tal-evitar tat-taxxa bil-għan li jiġi indirizzat aħjar id-distakk fiskali attwali; jenfasizza li l-Parlament Ewropew adotta ( 34 ) żieda tal-programm Fiscalis; iħeġġeġ lill-Istati Membri, taħt il-koordinament tal-Kummissjoni, jagħmlu stima tad-distakki fiskali tagħhom u jippubblikaw ir-riżultati kull sena;

21. Jinnota li, skont l-istimi tad-dokument ta' ħidma tal-FMI ( 35 ) , it-telf fuq livell dinji minħabba erożjoni tal-bażi u trasferiment tal-profitt (BEPS) u marbut mar-rifuġji fiskali jammonta għal madwar USD 600 biljun fis-sena; jinnota li l-istimi approssimattivi tal-FMI għat-terminu twil huma USD 400 biljun għall-pajjiżi tal-OECD (1 % tal-PDG tagħhom) u USD 200 biljun għall-pajjiżi li qed jiżviluppaw (1,3 % tal-PDG tagħhom);

22. Jilqa' pożittivament l-estimi reċenti tal-ekonomija mhux osservata (NOE) – ta' spiss imsejħa ekonomija li ma tidhirx – fl-Istħarriġ tal-2017 dwar il-Politiki tat-Tassazzjoni fl-Unjoni Ewropea ( 36 ) li jagħti indikazzjoni usa' tal-evażjoni tat-taxxa; jenfasizza li l-valur tal-NOE jkejjel l-attivitajiet ekonomiċi, li jistgħu ma jinqabdux fis-sorsi tad-data bażiċi użati għall-kumpilazzjoni tal-kontijiet nazzjonali;

23. Jenfasizza li, kull sena, fuq livell dinji, kważi 40 % tal-profitti tal-MNEs huma trasferiti f'rifuġji fiskali, u xi pajjiżi tal-Unjoni Ewropea jidhru li huma l-akbar telliefa tat-trasferiment tal-profitt, minħabba li 35 % tal-profitti trasferiti jiġu minn pajjiżi tal-UE, segwiti mill-pajjiżi li qegħdin jiżviluppaw (30 %) ( 37 ) ; jirrimarka li madwar 80 % tal-profitti trasferiti minn ħafna Stati Membri tal-UE jiġu mgħoddija lejn l-Istati Membri tal-UE jew bl-intermedjazzjoni tagħhom; jindika li l-MNEs jistgħu jħallsu sa 30 % taxxa anqas mill-kompetituri nazzjonali, u li l-ippjanar aggressiv tat-taxxa tgħawweġ il-kompetizzjoni għall-impriżi nazzjonali, partikolarment l-SMEs;

24. Jinnota li l-aħħar stimi tal-evażjoni tat-taxxa fi ħdan l-UE jindikaw ċifra ta' madwar EUR 825 biljun fis-sena ( 38 )

25. Josserva li l-MNEs li sema' l-Kumitat TAX3 jipproduċu l-estimi tagħhom tar-rati tat-taxxa effettivi (ETR) ( 39 ) ; jiġbed l-attenzjoni għall-fatt li ċerti esperti għandhom dubji dwar dawn l-estimi;

26. Jitlob li l-istatistika tinġabar rigward it-tranżazzjonijiet il-kbar li jsiru fil-portijiet ħielsa, fid-deposti tad-dwana u fiż-żoni ekonomiċi speċifiċi, kif ukoll l-informazzjoni żvelata mill-intermedjarji u mill-informaturi ta' irregolaritajiet;

1.5. Frodi tat-taxxa, evażjoni tat-taxxa, evitar tat-taxxa u ppjanar aggressiv tat-taxxa

27. Ifakkar li l-ġlieda kontra l-evażjoni tat-taxxa u l-frodi tat-taxxa timmira l-atti illegali, filwaqt il-ġlieda kontra l-evitar tat-taxxa tindirizza sitwazzjonijiet li, a priori , huma fi ħdan il-limiti tal-liġi – sakemm ma jitqisux bħala illegali mill-awtoritajiet tat-taxxa jew, fl-aħħar mill-aħħar, mill-awtoritajiet ġudizzjarji – iżda jmorru kontra l-ispirtu tagħha. jitlob, għalhekk, semplifikazzjoni tal-qafas tat-taxxa;

28. Ifakkar li t-titjib fil-ġbir tat-taxxi fil-pajjiżi tal-UE aktarx inaqqas il-kriminalità assoċjata mal-evażjoni tat-taxxa u l-ħasil tal-flus li jsegwiha;

29. Ifakkar li l-ippjanar aggressiv tat-taxxa jiddeskrivi d-definizzjoni ta' struttura tat-taxxa mmirata li tnaqqas it-taxxa dovuta billi tuża t-teknikalitajiet ta' sistema tat-taxxa jew l-arbitraġġ bejn żewġ sistemi tat-taxxa jew aktar li jmorru kontra l-ispirtu tal-liġi;

30. Jilqa' b'sodisfazzjon it-tweġiba tal-Kummissjoni għall-appelli li saru fir-riżoluzzjonijiet TAXE, TAX2 u PANA tagħha biex tidentifika aħjar l-ippjanar aggressiv tat-taxxa u l-prattiki dwar it-taxxa dannużi;

31. Jistieden lill-Kummissjoni u lill-Kunsill jipproponu u jadottaw definizzjoni komprensiva u speċifika tal-indikaturi tal-ippjanar aggressiv tat-taxxa, abbażi kemm tal-karatteristiċi distintivi identifikati fil-ħames rieżami tad-Direttiva dwar il-kooperazzjoni amministrattiva (DAC6) ( 40 ) kif ukoll tal-istudji u tar-rakkomandazzjonijiet rilevanti tal-Kummissjoni ( 41 ) ; jenfasizza li dawn l-indikaturi ċari jistgħu jkunu bbażati, fejn xieraq, fuq standards miftiehma fuq livell internazzjonali; jistieden lill-Istati Membri jużaw dawn l-indikaturi bħala bażi biex jirrevokaw il-prattiki dwar it-taxxa dannużi kollha li jirriżultaw mil-lakuni eżistenti fil-qasam tat-taxxa; jistieden lill-Kummissjoni u lill-Kunsill jaġġornaw dawn l-indikaturi regolarment jekk jinbtu arranġamenti jew prattiki ġodda ta' ppjanar aggressiv tat-taxxa;

32. Jenfasizza x-xebh bejn il-kontribwenti korporattivi u l-HNWIs fl-użu tal-istrutturi korporattivi u strutturi simili bħat-trusts u l-postijiet offshore għal finijiet ta' ppjanar aggressiv tat-taxxa; jirrimarka r-rwol tal-intermedjarji ( 42 ) fil-ħolqien ta' skemi bħal dawn; ifakkar, f'dan il-kuntest, li għall-HNWIs, ħafna mill-introjtu tagħhom jasal fil-forma ta' qligħ kapitali minflok profitt;

33. Jilqa' b'sodisfazzjon il-valutazzjoni tal-Kummissjoni u l-inklużjoni tal-indikaturi tal-ippjanar aggressiv tat-taxxa fir-rapporti tagħha tas-Semestru Ewropew għal kull pajjiż għall-2018; jitlob li valutazzjoni bħal din issir element regolari biex ikunu żgurati kundizzjonijiet ta' parità fis-suq intern tal-UE, kif ukoll aktar stabbiltà tad-dħul pubbliku fit-terminu twil; jistieden lill-Kummissjoni tiżgura li jingħata segwitu ċar biex jintemmu l-prattiki tal-ippjanar aggressiv tat-taxxa, jekk ikun il-każ fil-forma ta' rakkomandazzjonijiet formali;

34. Itenni l-appell tiegħu lill-kumpaniji, inkwantu kontribwenti, biex jottemperaw ruħhom bis-sħiħ mal-obbligi tagħhom marbutin mat-taxxa u jastjenu mill-ippjanar aggressiv tat-taxxa li jwassal għall-fenomenu tal-BEPS, u jqisu strateġija tat-tassazzjoni ġusta u l-fatt li jastjenu mill-prattiki dwar it-taxxa dannużi, bħala parti importanti tar-responsabbiltà soċjali korporattiva tagħhom u b'kont meħud tal-Prinċipji Gwida tan-Nazzjonijiet Uniti dwar in-Negozju u d-Drittijiet tal-Bniedem u l-Linji Gwida tal-OECD għal Intrapriżi Multinazzjonali, bil-għan li tkun garantita l-fiduċja tal-kontribwenti fl-oqfsa tat-taxxa;

35. Iħeġġeġ lill-Istati Membri li qed jieħdu sehem fil-proċedura ta' kooperazzjoni msaħħa sabiex jaqblu malajr kemm jista' jkun fuq l-adozzjoni ta' Taxxa fuq it-Tranżazzjonijiet Finanzjarji (TTF), filwaqt li jirrikonoxxu li soluzzjoni globali tkun it-triq l-aktar adegwata;

2. Tassazzjoni korporattiva

36. Ifakkar li l-opportunitajiet għall-għażla ta' post ta' negozju jew ta' residenza abbażi tal-qafas regolatorju żdiedu bil-globalizzazzjoni u bid-diġitalizzazzjoni;

37. Ifakkar li t-taxxi għandhom jitħallsu fil-ġurisdizzjonijiet fejn effettivament issir l-attività ekonomika u fejn jinħoloq il-valur reali u sostanzjali jew, fil-każ ta' tassazzjoni indiretta, fejn isir il-konsum; jenfasizza li dan jista' jinkiseb bl-adozzjoni tal-bażi komuni konsolidata għat-taxxa korporattiva (BKKTK) fl-UE b'distribuzzjoni adegwata u ġusta, li tintegra fost oħrajn l-assi tanġibbli kollha;

38. Jinnota li ġiet adottata taxxa ta' ħruġ mill-UE fl-okkażjoni tal-ATAD I, li tippermetti lill-Istati Membri jintaxxaw il-valur ekonomiku tal-qligħ kapitali li jinħoloq fit-territorju tagħhom anki meta tali qligħ ma jkunx għadu ġie realizzat fil-mument tal-ħruġ; iqis li jkun tajjeb li jissaħħaħ il-prinċipju tal-intaxxar tal-profitti li jsiru fl-Istati Membri qabel ma joħorġu mill-Unjoni, pereżempju permezz ta' koordinament tat-taxxi minn ras il-għajn fuq l-imgħax u r-royalties; sabiex jingħalqu l-lakuni eżistenti u jiġi evitat li l-profitti jħallu l-UE mingħajr ma jkunu intaxxati; jistieden lill-Kunsill jissokta n-negozjati dwar il-proposta dwar l-imgħax u r-royalties ( 43 ) ; josserva li t-trattati dwar it-taxxa jnaqqsu r-rata tat-taxxa minn ras il-għajn bil-għan li jevitaw it-tassazzjoni doppja ( 44 )

39. Jafferma mill-ġdid li l-adattament tar-regoli fiskali internazzjonali jeħtieġ li jwieġeb għall-evitar li jirriżulta mill-isfruttament possibbli tal-interazzjoni bejn id-dispożizzjonijiet fiskali nazzjonali, u n-netwerks tat-trattati tat-taxxa, li jirriżultaw f'erożjoni tal-bażi għat-taxxa u n-nontassazzjoni doppja, filwaqt li jiġi żgurat li ma jkunx hemm tassazzjoni doppja;

2.1. Pjan ta' Azzjoni dwar il-BEPS u l-implimentazzjoni tiegħu fl-UE: ATAD

40. Jirrikonoxxi li l-proġett relatat mal-BEPS, immexxi mill-G20/OECD, kien maħsub biex jindirizza, b'mod koordinat, il-kawżi u ċ-ċirkostanzi li joħolqu l-prattiki BEPS, billi jtejjeb il-koerenza tar-regoli transfruntieri tat-taxxa, isaħħaħ ir-rekwiżit relatat mas-sustanza u jżid it-trasparenza u ċ-ċertezza; jiddikjara, madankollu, li l-grad ta' rieda u impenn għal kooperazzjoni fuq il-Pjan ta' Azzjoni BEPS tal-OECD ivarja minn pajjiż għall-ieħor u skont l-azzjonijiet ikkonċernati;

41. Jinnota li l-Pjan ta' Azzjoni dwar il-BEPS tal-G20/OECD, maqsum fi 15-il punt, maħsub biex jindirizza b'mod ikkoordinat il-kawżi u ċ-ċirkostanzi li joħolqu l-prattiki tal-BEPS, qiegħed jiġi implimentat u monitorjat u qegħdin isiru aktar diskussjonijiet, f'kuntest usa' minn dak tal-pajjiżi parteċipanti inizjali biss, bis-saħħa tal-Qafas Inklużiv; jistieden, għaldaqstant, lill-Istati Membri jappoġġaw riforma kemm tal-mandat kif ukoll tal-funzjonament tal-Qafas Inklużiv bil-għan li jkun żgurat li l-lakuni li għad fadal u l-kwistjonijiet li għadhom ma ssolvewx fil-qasam tat-taxxa, jkunu koperti mill-qafas internazzjonali attwali; jilqa' pożittivament l-inizjattiva tal-Qafas Inklużiv biex issir diskussjoni u jinstab kunsens globali għall-allokazzjoni aħjar tad-drittijiet ta' impożizzjoni ta' taxxi fost il-pajjiżi;

42. Jieħu nota tal-fatt li l-azzjonijiet jeħtieġu implimentazzjoni; jieħu nota tal-nota politika ( 45 ) tal-Qafas Inklużiv dwar il-BEPS, bil-għan li jitfasslu soluzzjonijiet potenzjali għall-isfidi identifikati fil-qasam tat-tassazzjoni tal-ekonomija diġitali;

43. Jiġbed l-attenzjoni għall-fatt li ċerti pajjiżi dan l-aħħar adottaw kontromiżuri unilaterali kontra l-prattiki dwar it-taxxa dannużi (ngħidu aħna t-Taxxa fuq il-Profitti Devjati tar-Renju Unit u d-dispożizzjonijiet GILTI [Global Intangible Low-Taxed Income] tar-riforma tat-taxxa tal-Istati Uniti) biex jiżguraw li l-introjtu barrani tal-MNEs ikun intaxxat kif dovut b'rata tat-taxxa effettiva minima fil-pajjiż ta' residenza tal-kumpanija omm; jitlob valutazzjoni, min-naħa tal-UE, ta' dawn il-miżuri; jinnota li, f'kuntrast ma' dawn il-miżuri unilaterali, l-UE ġeneralment tippromwovi soluzzjonijiet multilaterali u kunsenswali sabiex tittratta allokazzjoni ġusta tad-drittijiet ta' impożizzjoni ta' taxxi; jenfasizza li, pereżempju, l-UE tagħti prijorità lil soluzzjoni globali għat-tassazzjoni tas-settur diġitali, iżda madankollu tipproponi Taxxa fuq is-Servizzi Diġitali (TSD) Ewropea, billi d-diskussjonijiet globali mexjin bil-mod;

44. Ifakkar li l-“pakkett kontra l-evitar tat-taxxa” tal-UE għall-2016 jissupplimenta d-dispożizzjonijiet eżistenti sabiex il-15-il azzjoni tal-BEPS jiġu implimentati b'mod ikkoordinat mill-UE fis-suq uniku;

45. Jilqa' pożittivament l-adozzjoni ta' ATAD I u ATAD II min-naħa tal-UE; jieħu nota li joffru aktar tassazzjoni aktar ġusta permezz tal-istabbiliment ta' livell minimu ta' protezzjoni kontra l-evitar tat-taxxa korporattiva fl-UE kollha, filwaqt li jiżguraw kuntest aktar ġust u aktar stabbli għall-impriżi, mil-lat tad-domanda kif ukoll mil-lat tal-offerta; jilqa' favorevolment id-dispożizzjonijiet dwar id-diskrepanzi ibridi għall-prevenzjoni tan-nontassazzjoni doppja ħalli jiġu eliminati d-diskrepanzi eżistenti u ma jinħolqux aktar diskrepanzi, bejn l-Istati Membri u mal-pajjiżi terzi;

46. Jilqa' pożittivament id-dispożizzjonijiet dwar il-kumpaniji kkontrollati minn barra l-pajjiż inklużi f'ATAD I biex ikun żgurat li jiġu effettivament intaxxati l-profitti, iġġenerati minn kumpaniji relatati, ipparkjati f'pajjiżi b'rata baxxa ta' taxxa jew li ma jimponux taxxi; jirrikonoxxi li jipprevjenu, fi ħdan l-Unjoni, li l-assenza jew id-diversità tar-regoli nazzjonali relatati mal-kumpaniji kkontrollati minn barra l-pajjiż ixekklu l-funzjonament tas-suq intern, b'hekk ikunu evitati arranġamenti purament artifiċjali kif talab bosta drabi l-Parlament; jiddeplora l-koeżistenza ta' żewġ approċċi għall-implimentazzjoni tar-regoli dwar il-kumpaniji kkontrollati minn barra l-pajjiż f'ATAD I u jistieden lill-Istati Membri jimplimentaw biss dawk li fost dan it-tip ta' regoli huma l-aktar sempliċi u l-aktar effiċjenti, skont l-Artikolu 7(2)(a) ta' ATAD I;

47. Jilqa' pożittivament ir-regola ġenerali kontra l-abbuż għal finijiet tal-kalkolu tat-taxxa korporattiva dovuta inkluża f'ATAD I, li tħalli lill-Istati Membri jinjoraw l-arranġamenti li mhumiex ġenwini u tqis il-fatti u ċ-ċirkostanzi rilevanti kollha li jimmiraw esklużivament li jiksbu benefiċċju fuq it-taxxa; itenni l-appell ripetut tiegħu għal adozzjoni ta' regola kontra l-abbuż li tkun ġenerali, komuni u rigoruża, jiġifieri fil-leġiżlazzjoni fis-seħħ u b'mod partikolari fid-Direttiva dwar Kumpaniji Prinċipali (Omm) u Sussidjarji, id-Direttiva dwar il-Mergers (Fużjonijiet) u d-Direttiva dwar l-Imgħax u r-Royalties;

48. Itenni l-appell tiegħu għal definizzjoni ta' “stabbiliment permanenti” u “preżenza ekonomika sinifikanti” sabiex il-kumpaniji ma jkunux jistgħu jevitaw artifiċjalment li jkollhom preżenza taxxabbli fi Stat Membru li fih ikollhom attività ekonomika;

49. Jitlob il-finalizzazzjoni tax-xogħol li qiegħed isir fi ħdan il-Forum Konġunt tal-UE dwar il-Prezzijiet ta' Trasferiment (JTPF) dwar l-iżvilupp ta' prattiki tajba u monitoraġġ tal-implimentazzjoni tal-Istati Membri min-naħa tal-Kummissjoni;

50. Ifakkar fit-tħassib li esprima fir-rigward tal-użu tal-prezzijiet ta' trasferiment fl-ippjanar aggressiv tat-taxxa u, konsegwentement, ifakkar fil-bżonn ta' azzjoni u titjib adegwati tal-qafas tal-prezzijiet ta' trasferiment biex il-kwistjoni tkun indirizzata; jisħaq fuq il-bżonn li jkun żgurat li jirriflettu r-realtà ekonomika, joffru ċertezza, ċarezza u ġustizzja lill-Istati Membri u lill-kumpaniji li joperaw fi ħdan l-Unjoni, u jnaqqsu r-riskju ta' abbuż tar-regoli għal finijiet ta' trasferiment tal-profitt, u jqisu l-Linji Gwida 2010 tal-OECD dwar l-ipprezzar tat-trasferimenti għall-Impriżi Multinazzjonali u l-Amministrazzjonijiet tat-Taxxa ( 46 ) ; josserva madankollu li, kif enfasizzat minn esperti u pubblikazzjonijiet, l-użu tal-“kunċett ta' entità indipendenti” jew tal-“prinċipju ta' distakkament [arm's length]” jikkostitwixxi wieħed mill-fatturi prinċipali li jippermettu l-prattiki dwar it-taxxa dannużi ( 47 )

51. Jenfasizza li l-azzjonijiet tal-UE mmirati li jindirizzaw il-BEPS u l-ippjanar aggressiv tat-taxxa jkollhom awtoritajiet tat-taxxa mgħammra b'sensiela ta' strumenti aġġornati biex jiggarantixxu ġbir ta' taxxi ġust filwaqt li tinżamm il-kompetittività tal-impriżi tal-UE; jissottolinja li l-awtoritajiet tat-taxxa għandhom ikunu responsabbli li jagħmlu użu effikaċi tal-istrumenti mingħajr ma jimponu piż ieħor fuq il-kontribwenti responsabbli, b'mod speċjali l-SMEs;

52. Jirrikonoxxi li l-fluss il-ġdid ta' informazzjoni lill-awtoritajiet tat-taxxa, wara l-adozzjoni ta' ATAD I u DAC4, joħloq il-bżonn ta' riżorsi adegwati biex ikun żgurat l-użu l-aktar effiċjenti ta' tali informazzjoni u jitnaqqas b'mod effikaċi d-distakk fiskali attwali; jistieden lill-Istati Membri kollha jaċċertaw ruħhom li l-istrumenti użati mill-awtoritajiet ikunu biżżejjed u adegwati biex jużaw fin l-informazzjoni u jikkombinaw u jissottoponu għal kontrolli inkroċjati l-informazzjoni li tkun ġejja minn sorsi u settijiet ta' data differenti;

2.2. Tisħiħ tal-azzjonijiet tal-UE mmirati li jiġġieldu kontra l-ippjanar aggressiv tat-taxxa u jissupplimentaw il-Pjan ta' Azzjoni dwar il-BEPS

2.2.1. Skrutinju tas-sistemi tat-taxxa u tal-kuntest ġenerali tat-taxxa tal-Istati Membri – l-ippjanar aggressiv tat-taxxa fi ħdan l-UE (Semestru Ewropew)

53. Jilqa' b'sodisfazzjon il-fatt li s-sistemi tat-taxxa u l-kuntest ġenerali tat-taxxa tal-Istati Membri saru parti mis-Semestru Ewropew b'mod konformi mal-appell tal-Parlament f'dan is-sens ( 48 ) ; jilqa' favorevolment l-istudji u d-data li l-Kummissjoni ( 49 ) elaborat biex jippermettu s-sitwazzjonijiet li jipprovdu titjib fl-indirizzar tal-indikaturi ekonomiċi tal-ippjanar aggressiv tat-taxxa, u jagħtu indikazzjoni ċara tal-espożizzjoni għall-ippjanar tat-taxxa kif ukoll jalimentaw bażi tad-data rikka għall-Istati Membri kollha fir-rigward ta' dan il-fenomenu; jirrimarka li l-Istati Membri, skont l-ispirtu ta' kooperazzjoni leali, ma għandhomx jiffaċilitaw il-ħolqien ta' skemi ta' ppjanar aggressiv tat-taxxa li jkunu inkompatibbli mal-qafas ġuridiku tal-UE u mal-spirtu tat-Trattati tal-UE;

54. Jitlob li dawn l-indikaturi tat-taxxa ġodda għas-Semestru Ewropew jingħataw l-istess valur bħall-indikaturi relatati mal-kontroll tan-nefqa; jissottolinja l-vantaġġ li s-Semestru Ewropew jingħata b'din id-dimensjoni tat-taxxa, minħabba li jagħmilha possibbli li jiġu indirizzati ċerti prattiki dwar it-taxxa dannużi li ma ġewx indirizzati sa issa permezz tad-Direttiva ATAD u permezz ta' regolamenti Ewropej eżistenti oħrajn;

55. Japprezza l-fatt li DAC6 tistabbilixxi l-karatteristiċi distintivi tal-arranġamenti transfruntieri rapportabbli li l-intermedjarji għandhom l-obbligu li jirrapportaw lill-awtoritajiet tat-taxxa biex dawn tal-aħħar ikunu jistgħu jivvalutawhom; jilqa' pożittivament il-fatt li dawn il-karatteristiċi tal-iskemi tal-ippjanar aggressiv tat-taxxa jistgħu jiġu aġġornati jekk jinbtu arranġamenti jew prattiki ġodda; jirrimarka li d-data tal-għeluq għall-implimentazzjoni tad-direttiva għandha ma għaddietx u li d-dispożizzjonijiet se jkollhom bżonn jiġu ssorveljati sabiex tiġi żgurata l-effiċjenza tagħhom;

56. Jistieden lill-Grupp dwar il-Kodiċi tal-Kondotta dwar it-Tassazzjoni tal-Intrapriżi jirrapporta kull sena lill-Kunsill u lill-Parlament dwar l-arranġamenti ewlenin irrapportati fl-Istati Membri biex id-deċiżuri jinżammu aġġornati bl-iskemi tat-taxxa l-ġodda li jkunu qegħdin jiġu elaborati u jieħu l-kontromiżuri neċessarji li jistgħu potenzjalment ikunu meħtieġa;

57. Jistieden kemm lill-istituzzjonijiet tal-UE kif ukoll lill-Istati Membri jiżguraw li l-kuntratti tal-akkwist pubbliku ma jiffaċilitawx l-evitar tat-taxxa mill-fornituri; jenfasizza li l-Istati Membri għandhom jimmonitorjaw u jiżguraw li l-kumpaniji jew entitajiet ġuridiċi oħra involuti fis-sejħiet għal offerti u fil-kuntratti ta' akkwist ma jkunux mdaħħlin f'frodi tat-taxxa, fl-evażjoni tat-taxxa u fl-ippjanar aggressiv tat-taxxa; jistieden lill-Kummissjoni tiċċara l-prattiki eżistenti fil-qasam tal-akkwist skont id-Direttiva tal-UE dwar l-Akkwist u, jekk neċessarju, tipproponi aġġornament tad-direttiva li ma jipprojbix l-applikazzjoni ta' kunsiderazzjonijiet relatati mat-taxxa bħala kriterji ta' esklużjoni jew saħansitra ta' selezzjoni fl-akkwist pubbliku;

58. Jistieden lill-Kummissjoni tippubblika proposta li tobbliga lill-Istati Membri jiżguraw li l-operaturi ekonomiċi li jipparteċipaw fi proċeduri ta' akkwist pubbliku jikkonformaw ma' livell minimu ta' trasparenza fir-rigward tat-taxxa, b'mod partikolari b'rapportar pubbliku għal kull pajjiż u strutturi ta' sjieda trasparenti;

59. Jistieden lill-Kummissjoni toħroġ, mill-aktar fis possibbli, proposta mmirata li tirrevoka s-sistemi ta' inċentivi tat-taxxa favur il-privattivi (“patent boxes”), u jistieden lill-Istati Membri jiffavorixxu appoġġ li ma jagħmilx ħsara u, jekk ikun il-każ, dirett għall-attivitajiet ta' riċerka u żvilupp (R&Ż); jenfasizza li jeħtieġ li jiġi definit b'attenzjoni l-ħelsien mit-taxxa u li jiġi implimentat biss fil-każijiet li fihom hemm impatt pożittiv fuq l-impjiegi u t-tkabbir u meta jkun eskluż kwalunkwe riskju li jinħolqu lakuni ġodda fis-sistema tat-tassazzjoni;

60. Itenni, barra minn dan, l-appell tiegħu biex jiġi garantit li s-sistemi ta' inċentivi tat-taxxa attwali favur il-privattivi jistabbilixxu rabta reali mal-attività ekonomika, bħal testijiet tan-nefqa, u li dawn ma jgħawġux il-kompetizzjoni; Jinnota r-rwol dejjem jikber tal-assi intanġibbli fil-katina tal-valur tal-MNEs; jinnota d-definizzjoni mtejba tal-kostijiet tar-riċerka u l-iżvilupp fil-proposta għal bażi komuni għat-taxxa korporattiva (BKTK); iżomm il-pożizzjoni tal-Parlament dwar il-krediti ta' taxxa għall-ispejjeż ta' R&Ż ġenwini, pjuttost milli t-tnaqqis għar-R&Ż;

2.2.2. Kooperazzjoni aħjar fil-qasam tat-tassazzjoni, inkluża l-BKKTB

61. Jenfasizza li l-politika tat-tassazzjoni fl-Unjoni Ewropea ma għandhiex tiffoka biss fuq il-ġlieda kontra l-evitar tat-taxxa u l-ippjanar aggressiv tat-taxxa iżda wkoll fuq l-faċilitazzjoni tal-attivitajiet ekonomiċi transfruntieri permezz tal-kooperazzjoni bejn l-awtoritajiet tat-taxxa kif ukoll tat-tfassil intelliġenti tal-politika tat-tassazzjoni;

62. Jissottolinja li hemm ħafna ostakoli relatati mat-taxxa li jfixklu l-attivitajiet ekonomiċi transfruntieri; jinnota, f'dan ir-rigward, ir-riżoluzzjoni tiegħu tal-25 ta’ Ottubru 2012 dwar l-20 preokkupazzjonijiet ewlenin taċ-ċittadini u n-negozji Ewropej rigward il-funzjonament tas-Suq Uniku ( 50 ) ; iħeġġeġ lill-Kummissjoni tadotta pjan ta' azzjoni li jindirizza dawn l-ostakoli bħala kwistjoni ta' prijorità;

63. Jilqa' pożittivament il-varar mill-ġdid tal-proġett tal-BKKTK bis-saħħa tal-adozzjoni min-naħa tal-Kummissjoni tal-proposti interkonnessi dwar il-BKTK u l-BKKTK; jenfasizza li, ladarba tiġi implimentata kompletament, il-BKKTK se telimina l-lakuni bejn is-sistemi tat-taxxa nazzjonali, b'mod partikolari l-ipprezzar tat-trasferiment;

64. Jistieden lill-Kunsill jadotta u jimplimenta malajr iż-żewġ proposti simultanjament u jqis l-opinjoni tal-Parlament li diġà tinkludi l-kunċett ta' stabbiliment permanenti virtwali u formuli ta' tqassim li jkun jimla l-lakuni li jagħmlu possibbli l-evitar tat-taxxa li għad fadal, u joħloq kundizzjonijiet ta' parità fid-dawl tad-diġitalizzazzjoni; jiddispjaċih bir-rifjut kontinwu min-naħa ta' ċerti Stati Membri li jsibu soluzzjoni u jistieden lill-Istati Membri jqarrbu l-pożizzjonijiet diverġenti tagħhom;

65. Ifakkar li l-applikazzjoni tal-BK(K)TK għandha tkun akkumpanjata mill-implimentazzjoni ta' regoli kontabilistiċi komuni u minn armonizzazzjoni adegwata tal-prattiki amministrattivi;

66. Ifakkar li sabiex tintemm il-prattika ta' trasferiment tal-profitt u sabiex jiġi introdott il-prinċipju li t-taxxa titħallas fejn jiġi ġġenerat il-profitt, il-BKTK u l-BKKTK għandhom jiġu introdotti simultanjament fl-Istati Membri kollha; jistieden lill-Kummissjoni toħroġ proposta ġdida bbażata fuq l-Artikolu 116 tat-TFUE, skont liema l-Parlament Ewropew u l-Kunsill jaġixxu skont il-proċedura leġiżlattiva ordinarja sabiex joħorġu l-leġiżlazzjoni neċessarja, jekk il-Kunsill jonqos milli jadotta deċiżjoni unanima dwar il-proposta sabiex tiġi stabbilita BKKTK;

2.2.3. Tassazzjoni diġitali korporattiva

67. Jinnota li l-fenomenu tad-diġitalizzazzjoni ħoloq sitwazzjoni ġdida fis-suq, li fiha l-kumpaniji diġitali u diġitalizzati huma kapaċi jieħdu vantaġġ mis-swieq lokali mingħajr ma jkollhom preżenza fiżika, u għalhekk taxxabbli, f'dak is-suq, b'hekk jinħolqu kundizzjonijiet mhux ta' parità u l-kumpaniji tradizzjonali jisfaw fi żvantaġġ; jinnota li l-mudelli ta' impriża diġitali fl-UE jerfgħu medja ta' piż ta' taxxa effettiva aktar baxxa mill-mudelli ta' impriża tradizzjonali ( 51 )

68. Jirrimarka li, f'dan il-kuntest, it-tranżizzjoni gradwali minn produzzjoni tanġibbli għal assi intanġibbli fil-ktajjen tal-valur tal-MNEs, kif rifless fir-rati relattivi ta' tkabbir matul l-aħħar ħames snin ta' royalties u dħul mid-drittijiet tal-liċenzja (kważi 5 % kull sena) meta mqabbla mal-kummerċ ta' oġġetti u l-investiment dirett barrani (IDB) (anqas minn 1 % fis-sena) ( 52 ) ; jiddeplora l-fatt li l-impriżi diġitali ma jħallsu kważi l-ebda taxxa f'xi Stati Membri minkejja l-preżenza diġitali sinifikanti tagħhom u d-dħul kbir f'dawk l-Istati Membri;

69. Jemmen li l-UE għandha tippermetti kuntest aktar favorevoli għall-impriżi, bil-għan li jinkiseb funzjonament regolari tas-suq uniku diġitali, filwaqt li tiġi żgurata tassazzjoni ġusta tal-ekonomija diġitali; ifakkar li, fir-rigward tad-diġitalizzazzjoni tal-ekonomija fl-intier tagħha, il-post fejn jinħoloq il-valur għandu jqis il-kontribut tal-utenti u tal-informazzjoni miġbura dwar l-imġiba tal-konsumaturi online;

70. Jissottolinja li n-nuqqas ta' approċċ komuni tal-Unjoni fil-qasam tat-tassazzjoni tal-ekonomija diġitali se twassal, u anzi diġà wasslet, lill-Istati Membri jadottaw soluzzjonijiet unilaterali li se jwasslu għal arbitraġġ regolatorju u l-frammentazzjoni tas-suq uniku u jistgħu barra minn hekk isiru piż għall-kumpaniji li joperaw fil-livell transfruntier kif ukoll għall-awtoritajiet tat-taxxa;

71. Jinnota r-rwol gwida li jiżvolġu l-Kummissjoni u ċerti Stati Membri fid-dibattitu globali dwar it-tassazzjoni tal-ekonomija diġitalizzata; jinkoraġġixxi lill-Istati Membri jkomplu l-ħidma proattiva fil-livell tal-OECD u tan-Nazzjonijiet Uniti, partikolarment permezz tal-proċess introdott mill-Qafas Inklużiv dwar il-BEPS fil-nota politika tiegħu ( 53 ) ; ifakkar, madankollu, li l-UE ma għandhiex tistenna soluzzjoni globali u jeħtiġilha taġixxi immedjatament;

72. Jilqa' pożittivament il-pakkett dwar it-tassazzjoni diġitali adottat mill-Kummissjoni fil-21 ta' Marzu 2018; jiddispjaċih, madankollu, bil-fatt li d-Danimarka, il-Finlandja, l-Irlanda u l-Iżvezja żammew ir-riżervi tagħhom jew l-oppożizzjoni fundamentali tagħhom għall-pakkett dwar it-TSD matul il-laqgħat tal-ECOFIN tat-12 ta' Marzu 2019 ( 54 )

73. Jenfasizza li l-ftehim dwar dak li jikkostitwixxi stabbiliment diġitali stabbli, l-uniku li ntlaħaq s'issa, huwa pass fit-triq it-tajba, iżda ma jsolvix il-kwistjoni tal-allokazzjoni tal-bażi għat-taxxa;

74. Jistieden lill-Istati Membri li lesti jikkunsidraw il-possibbiltà li jintroduċu taxxa diġitali jkomplu f'din it-triq fil-qafas ta' kooperazzjoni msaħħa bil-għan li tkun evitata l-frammentazzjoni ulterjuri tas-suq uniku, kif diġà qiegħed jiġri meta l-Istati Membri individwali jikkunsidraw l-introduzzjoni ta' soluzzjonijiet nazzjonali;

75. Jagħraf li l-hekk imsejħa soluzzjoni interim mhijiex ottimali; jemmen li se tgħin tħaffef it-tfittxija ta' soluzzjoni aħjar fil-livell globali, filwaqt li toħloq, sa ċertu punt, kundizzjonijiet ta' parità fis-swieq lokali; jistieden lill-Istati Membri tal-UE jiddiskutu, jadottaw u jimplimentaw is-soluzzjoni fuq żmien twil li tikkonċerna t-tassazzjoni tal-ekonomija diġitali (dwar il-preżenza diġitali sinifikanti) mill-aktar fis possibbli sabiex l-UE tibqa' prekursur fil-livell globali; jisħaq fuq il-fatt li s-soluzzjoni fuq żmien twil tal-Kummissjoni għandha sservi ta' bażi għal aktar ħidma fil-livell internazzjonali;

76. Jieħu nota tal-fatt li ċ-ċittadini tal-UE qegħdin jitolbu bil-qawwa TSD; ifakkar li l-istħarriġ juri li 80 % taċ-ċittadini tal-Ġermanja, Franza, l-Awstrija, in-Netherlands, l-Iżvezja u d-Danimarka jappoġġaw TSD, u jidhrilhom li l-UE għandha tkun pijuniera fl-isforzi internazzjonali; jissottolinja wkoll li l-maġġoranza taċ-ċittadini mistħarrġa tixtieq li t-TSD ikollha kamp ta' applikazzjoni wiesa' ( 55 )

77. Jistieden lill-Istati Membri jiżguraw li t-TSD tkun miżura provviżorja, billi jinkludu “klawżola ta' estinzjoni” fil-proposta għal direttiva tal-Kunsill tal-21 ta' Marzu 2018 dwar is-sistema komuni ta' taxxa fuq is-servizzi diġitali fir-rigward tad-dħul li jirriżulta mill-provvista ta' ċerti servizzi diġitali ( 56 ) (COM(2018)0148) u billi jħaffu d-diskussjoni dwar il-preżenza diġitali sinifikanti;

2.2.4. Tassazzjoni effettiva

78. Josserva li r-rati ta' taxxa korporattiva nominali, fil-livelli tal-UE, naqsu, minn medja ta' 32 % fl-2000 għal 21,9 % fl-2018 ( 57 ) , fatt li jirrappreżenta tnaqqis ta' 32 %; jinsab imħasseb bl-implikazzjonijiet ta' din il-kompetizzjoni fis-sostenibbiltà tas-sistemi tat-taxxa u r-riperkussjonijiet potenzjali fuq pajjiżi oħra; josserva li l-ewwel proġett relatat mal-BEPS, immexxi mill-G20/OECD, ma aċċennax għal dan il-fenomenu; jilqa' pożittivament il-fatt li l-Qafas Inklużiv dwar il-BEPS ħabbar li se jeżamina, fuq bażi “mingħajr preġudizzju”, id-dritt ta' impożizzjoni ta' taxxi li jkunu jsaħħu l-kapaċità tal-ġurisdizzjonijiet li jintaxxaw il-profitti meta l-ġurisdizzjoni l-oħra bid-dritt li tintaxxa tapplika rata ta' taxxa effettiva baxxa għal dawk il-profitti, sal-2020 ( 58 ) , u dan jiġifieri tassazzjoni effettiva minima; josserva li, kif indikat fil-Qafas Inklużiv dwar il-BEPS, il-ħidma li qiegħda tagħmel bħalissa l-OECD ma timplikax bidliet tal-fatt li l-pajjiżi jew il-ġurisdizzjonijiet huma liberi li jiffissaw ir-rati tat-taxxa tagħhom jew li ma jkollhom l-ebda sistema ta' tassazzjoni korporattiva ( 59 )

79. Jilqa' l-istandard globali l-ġdid tal-OECD dwar il-fattur ta' attivitajiet sostanzjali għal ebda ġurisdizzjoni tat-taxxa jew ġurisdizzjonijiet tat-taxxa nominali biss ( 60 ) , ispirat fil-parti l-kbira tiegħu mill-ħidma tal-UE fuq il-proċess tal-elenkar tal-UE (Kriterju ġust 2.2 tal-lista tal-UE);

80. Josserva d-diskrepanzi bejn l-estimi tar-rati tat-taxxa effettivi tal-kumpaniji l-kbar – spiss ibbażati fuq proviżjonijiet għat-taxxi ( 61 ) – u t-taxxa reali mħallsa mill-MNEs il-kbar; jinnota li s-setturi tradizzjonali jħallsu f'medja rata tat-taxxa korporattiva effettiva ta' 23 % filwaqt is-settur diġitali jħallas madwar 9,5 % ( 62 )

81. Jieħu nota tal-metodoloġiji diverġenti għall-valutazzjoni tar-rati ta-taxxa effettivi, li ma jippermettux li jsir tqabbil affidabbli tal-valuri tagħhom fl-UE u fil-livell dinji; josserva li ċerti valutazzjonijiet tar-rati tat-taxxa effettivi fl-UE jvarjaw minn 2,2 % sa 30 % ( 63 ) ; jistieden lill-Kummissjoni tiżviluppa l-metodoloġija tagħha stess u tippubblika perjodikament ir-rati tat-taxxa effettivi fl-Istati Membri;

82. Jistieden lill-Kummissjoni tivvaluta l-fenomenu tat-tnaqqis tar-rata tat-taxxa nominali u l-impatt tiegħu fuq ir-rati tat-taxxa effettivi fl-UE, u tipproponi rimedji, kemm fi ħdan l-UE kif ukoll fir-rigward tal-pajjiżi terzi skont kif japplika, inklużi regoli b'saħħithom dwar il-ġlieda kontra l-abbużi, miżuri difensivi, bħal regoli aktar b'saħħithom għall-kumpaniji kkontrollati minn barra l-pajjiż, u rakkomandazzjoni għal emenda tat-trattati tat-taxxa;

83. Jemmen li l-koordinament globali fuq il-bażi tat-taxxa bħala riżultat tal-proġett OECD/BEPS għandu jkun akkumpanjat minn koordinament aħjar tar-rati tat-taxxa fi sforz biex tinkiseb effiċjenza mtejba;

84. Jistieden lill-Istati Membri jaġġornaw il-mandat tal-Grupp dwar il-Kodiċi tal-Kondotta biex jeżaminaw il-kunċett ta' tassazzjoni effettiva minima tal-profitti tal-kumpaniji biex jingħata segwitu lill-ħidma tal-OECD dwar l-isfidi tat-taxxa tad-diġitalizzazzjoni tal-ekonomija;

85. Jieħu nota tad-dikjarazzjoni li għamel il-Ministru tal-Finanzi Franċiż waqt il-laqgħa tal-Kumitat TA X 3 tat-23 ta' Ottubru 2018 rigward il-bżonn li ssir diskussjoni dwar il-kunċett ta' tassazzjoni minima; jilqa' b'sodisfazzjon ir-rieda ta' Franza li tinkludi d-dibattitu dwar it-tassazzjoni minima fost il-prijoritajiet tal-Presidenza tal-G7 tagħha fl-2019, kif tenniet matul il-laqgħat tal-ECOFIN tat-12 ta' Marzu 2019;

2.3. Kooperazzjoni amministrattiva fir-rigward tat-taxxi diretti

86. Jenfasizza l-fatt li minn Ġunju 2014 id-DAC ġiet emendata erba' darbiet;

87. Jistieden lill-Kummissjoni tivvaluta u tippreżenta proposti sabiex tneħħi l-lakuni fid-DAC2, b'mod partikolari billi tinkludi assi tanġibbli u kriptovaluti fil-kamp ta' applikazzjoni tad-direttiva, billi tippreskrivi sanzjonijiet għal nuqqas ta' konformità jew għal rappurtar falz minn istituzzjonijiet finanzjarji, kif ukoll billi tinkludi aktar tipi ta' istituzzjoni finanzjarja u tipi ta' kontijiet li mhumiex qed jiġu rappurtati bħalissa, bħall-fondi tal-pensjonijiet;

88. Itenni l-appell tiegħu għal portata usa' fir-rigward tal-iskambju tad-deċiżjonijiet tat-taxxa u aċċess akbar mill-Kummissjoni, u għal armonizzazzjoni akbar tal-prattiki ta' deċiżjonijiet tat-taxxa tal-awtoritajiet nazzjonali differenti tat-taxxa;

89. Jistieden lill-Kummissjoni toħroġ malajr l-ewwel valutazzjoni tagħha tad-DAC3 f'dan ir-rigward, u tkopri b'mod partikolari l-għadd ta' deċiżjonijiet tat-taxxa skambjati u l-għadd ta' okkażjonijiet li fihom l-amministrazzjonijiet nazzjonali tat-taxxa aċċedew għall-informazzjoni fil-pussess ta' Stat Membru ieħor; jitlob li l-valutazzjoni tqis ukoll l-impatt tad-divulgazzjoni ta' informazzjoni importanti relatata mad-deċiżjonijiet tat-taxxa (l-għadd ta' deċiżjonijiet, l-ismijiet tal-benefiċjarji, ir-rata tat-taxxa effettiva li ġejja minn kull deċiżjoni); jistieden lill-Istati Membri jippubblikaw id-deċiżjoni tat-taxxa nazzjonali;

90. Jiddeplora l-fatt li l-Kummissarju inkarigat mit-tassazzjoni ma jirrikonoxxix il-ħtieġa li tiġi estiża s-sistema eżistenti għall-iskambju ta' informazzjoni bejn l-awtoritajiet nazzjonali tat-taxxa;

91. Itenni, barra minn hekk, l-appell tiegħu biex jiġi żgurat awditjar tat-taxxa simultanju tal-persuni b'interessi komuni jew komplementari (fosthom il-kumpaniji omm u s-sussidjarji tagħhom), u l-appell tiegħu biex tkompli tiżdied il-kooperazzjoni fil-qasam tat-taxxa bejn l-Istati Membri bis-saħħa ta' obbligu li tingħata tweġiba lit-talbiet mingħand gruppi dwar materja ta' taxxa; ifakkar li d-dritt għas-silenzju fil-konfront tal-awtoritajiet tat-taxxa ma japplikax fil-kuntest ta' sempliċi inkjesta amministrattiva u li l-kooperazzjoni hija meħtieġa ( 64 )

92. Jikkunsidra li spezzjonijiet fuq il-post u awditi konġunti koordinati għandhom ikunu parti mill-qafas Ewropew ta' kooperazzjoni bejn l-amministrazzjonijiet tat-taxxa;

93. Jenfasizza l-fatt li mhux biss l-iskambju ta' informazzjoni u l-ipproċessar tagħha bejn l-awtoritajiet tat-taxxa jikkontribwixxu għal ġbir tat-taxxi aktar effiċjenti, iżda wkoll il-qsim tal-aħjar prattiki; jistieden lill-Istati Membri jagħtu prijorità lill-qsim tal-aħjar prattiki fost l-awtoritajiet tat-taxxa, partikolarment fir-rigward tad-diġitalizzazzjoni tal-amministrazzjonijiet tat-taxxa;

94. Jistieden lill-Kummissjoni u lill-Istati Membri jarmonizzaw il-proċeduri għal sistema diġitali għall-preżentazzjoni tad-dikjarazzjonijiet tat-taxxa bil-għan li jiffaċilitaw l-attivitajiet transfruntieri u jnaqqsu l-proċeduri burokratiċi;

95. Jistieden lill-Kummissjoni tivvaluta malajr l-implimentazzjoni tad-DAC4 u jekk l-amministrazzjonijiet nazzjonali tat-taxxa jaċċedux effettivament għall-informazzjoni skont il-pajjiż fil-pussess ta' Stat Membru ieħor; jitlob lill-Kummissjoni tivvaluta l-mod kif id-DAC4 tinteraġixxi mal-Azzjoni 13 tal-Pjan ta' Azzjoni dwar il-BEPS tal-G20 dwar l-informazzjoni skont il-pajjiż;

96. Jilqa' pożittivament l-iskambju awtomatiku ta' informazzjoni dwar kontijiet finanzjarji bbażat fuq l-istandard globali żviluppat mill-OECD flimkien ma' Andorra, il-Liechtenstein, Monaco, San Marino u l-Iżvizzera; jistieden lill-Kummissjoni u lill-Istati Membri jaġġornaw id-dispożizzjonijiet tat-Trattat biex jiġu jaqblu mad-DAC kif emendata;

97. Jenfasizza wkoll il-kontribuzzjoni li saret permezz tal-Programm Fiscalis 2020 li għandu l-għan li jżid il-kooperazzjoni bejn il-pajjiżi parteċipanti, l-awtoritajiet tat-taxxa tagħhom u l-uffiċjali tagħhom; jenfasizza l-valur miżjud li jirriżulta minn azzjonijiet konġunti f'dan il-qasam u r-rwol tal-programm possibbli fl-iżvilupp u fl-operazzjoni ta' sistemi tal-IT trans-Ewropej ewlenin;

98. Ifakkar lill-Istati Membri fl-obbligi kollha tagħhom skont it-Trattat ( 65 ) , partikolarment biex jikkooperaw b'mod leali, sinċier u fil-pront; jitlob, għaldaqstant, fid-dawl tal-każijiet transfruntieri, b'mod partikolari l-hekk imsejħa “cum-ex files”, in-nomina ta' Punti Uniċi ta' Kuntatt min-naħa tal-awtoritajiet nazzjonali tat-taxxa tal-Istati Membri kollha, konformement mas-sistema ta' punti uniċi ta' kuntatt tal-Joint International Taskforce on Shared Intelligence and Collaboration (JITSIC – task force konġunta internazzjonali dwar l-intelligence kondiviża u l-kollaborazzjoni) fil-qafas tal-OECD ( 66 ) , bil-għan li tiġi faċilitata u msaħħa l-kooperazzjoni fil-ġlieda kontra l-frodi tat-taxxa, l-evażjoni tat-taxxa u l-ippjanar aggressiv tat-taxxa; ikompli jistieden lill-Kummissjoni tiffaċilita u tikkoordina l-kooperazzjoni bejn il-Punti Uniċi ta' Kuntatt tal-Istati Membri;

99. Jirrakkomanda lill-awtoritajiet tal-Istati Membri, li jiġu nnotifikati mill-kontropartijiet tagħhom fl-Istati Membri l-oħrajn bi ksur potenzjali tal-liġi, ifornu notifika uffiċjali ta' rċevuta u, meta tkun f'lokha, risposta sostanzjali dwar l-azzjonijiet meħuda wara n-notifika msemmija qabel fi żmien raġonevoli;

2.4. Tneħħija tad-dividendi u ħasil tal-bonds

100. Josserva li t-tranżazzjonijiet cum-ex huma problema dinjija magħrufa mis-snin '90, anki fl-Ewropa, iżda għadha ma ttieħdet l-ebda azzjoni koordinata biex tingħeleb; jiddeplora l-frodi tat-taxxa żvelati mill-hekk imsejjaħ skandlu tal-cum-ex files, li wasslu għal telf irrapportat pubblikament tad-dħul mit-taxxa tal-Istati Membri, li skont xi stimi tal-midja jammonta għal EUR 55,2 biljun; jenfasizza li l-konsorzju tal-ġurnalisti Ewropej allegatament jidentifika l-Ġermanja, id-Danimarka, Spanja, l-Italja u Franza bħala s-swieq fil-mira ewlenin għal prattiki kummerċjali cum-ex, segwiti mill-Belġju, il-Finlandja, il-Polonja, in-Netherlands, l-Awstrija u r-Repubblika Ċeka;

101. Jenfasizza li l-kumplessità tas-sistemi tat-taxxa tista' tagħti lok għal modi kif dak li jkun jaħrab min-normi ġuridiċi li jiffaċilitaw l-iskemi ta' frodi tat-taxxa bħal, pereżempju, il-cum-ex files;

102. Josserva li l-frodi sistematika ċċentrata fuq l-iskemi “cum-ex” u “cum-cum” kienet parzjalment possibbli għax l-awtoritajiet rilevanti tal-Istati Membri ma għamlux biżżejjed kontrolli fuqha l-applikazzjonijiet għal rifużjoni tat-taxxi u li l-awtoritajiet rilevanti ma kellhomx stampa ċara u sħiħa tas-sjieda reali tal-ishma; jistieden lill-Istati Membri jagħtu aċċess għall-informazzjoni sħiħa u aġġornata lill-awtoritajiet rilevanti kollha dwar is-sjieda tal-ishma; jistieden lill-Kummissjoni tivvaluta jekk hijiex meħtieġa azzjoni tal-UE f'dan ir-rigward, u tippreżenta proposta leġiżlattiva f'każ li l-valutazzjoni turi l-ħtieġa għal tali azzjoni;

103. Jissottolinja li r-rivelazzjonijiet jidhru li jindikaw nuqqasijiet possibbli fil-liġijiet nazzjonali dwar it-tassazzjoni u fis-sistemi attwali tal-iskambju ta' informazzjoni u kooperazzjoni bejn l-awtoritajiet tal-Istat Membri; iħeġġeġ lill-Istati Membri jużaw b'mod effikaċi l-kanali ta' komunikazzjoni, id-data nazzjonali u d-data kollha li tkun disponibbli mill-qafas imsaħħaħ għall-iskambju ta' informazzjoni;

104. Jenfasizza li l-aspetti transfruntieri tal-cum-ex files għandhom jiġu indirizzati fuq livell multilaterali; iwissi li l-introduzzjoni ta' trattati bilaterali ġodda dwar l-iskambji ta' informazzjoni u mekkaniżmi ta' kooperazzjoni bilaterali bejn l-Istati Membri individwali tkun tikkomplika x-xibka diġà kumplessa ta' regoli internazzjonali, tintroduċi modi ġodda kif dak li jkun jaħrab min-normi u tikkontribwixxi għan-nuqqas ta' trasparenza;

105. Iħeġġeġ lill-Istati Membri kollha jinvestigaw u janalizzaw bir-reqqa l-prattiki tal-pagament tal-imgħax fil-ġurisdizzjonijiet tagħhom, jidentifikaw il-lakuni fil-liġijiet tat-taxxa tagħhom li jiġġeneraw opportunitajiet għal sfruttament minn dawk li jwettqu frodi jew jevitaw it-taxxa, janalizzaw kwalunkwe dimensjoni transfruntiera potenzjali ta' dawn il-prattiki u jtemmu dawn il-prattiki dwar it-taxxa dannużi kollha; jistieden lill-Istati Membri jiskambjaw l-aħjar prattiki f'dan ir-rigward;

106. Jistieden lill-Istati Membri u lill-awtoritajiet superviżorji finanzjarji tagħhom jivvalutaw il-ħtieġa li jipprojbixxu unikament il-prattiki finanzjarji xprunati minn raġunijiet ta' taxxa, bħall-arbitraġġ tad-dividendi jew it-tneħħija tad-dividendi u skemi simili, salv prova kuntrarja mill-emittent li dawn il-prattiki finanzjarji għandhom skop ekonomiku sostanzjali differenti mir-rifużjoni tat-taxxa inġustifikata u/jew mill-evitar tat-taxxa; jistieden lil-leġiżlaturi tal-UE jevalwaw il-possibbiltà li jimplimentaw din il-miżura fil-livell tal-UE;

107. Jistieden lill-Kummissjoni tibda taħdem immedjatament fuq proposta għal pulizija finanzjarja Ewropea fi ħdan il-qafas tal-Europol, bil-kapaċitajiet investigattivi tagħha stess, kif ukoll fuq qafas Ewropew għall-investigazzjonijiet transfruntieri fil-qasam tat-taxxa u għal reati finanzjarji transfruntieri oħrajn;

108. Jikkonkludi li l-cum-ex files juru l-ħtieġa urġenti li titjieb il-kooperazzjoni bejn l-awtoritajiet tat-taxxa tal-Istati Membri tal-UE, partikolarment fir-rigward tal-qsim tal-informazzjoni; iħeġġeġ, għalhekk, lill-Istati Membri jtejbu l-kooperazzjoni tagħhom fl-identifikazzjoni, fit-twaqqif, fl-investigazzjoni u fil-prosekuzzjoni tal-iskemi tal-frodi u tal-evażjoni tat-taxxa bħal cum-ex u, meta japplika, cum-cum, inkluż l-iskambju tal-aħjar prattiki, u jappoġġaw is-soluzzjonijiet fil-livell tal-UE, meta jkun iġġustifikat;

2.5. Trasparenza fir-rigward tat-taxxa korporattiva

109. Jilqa' l-adozzjoni tad-DAC4 li tipprevedi CBCR għall-awtoritajiet tat-taxxa, f'konformità mal-istandard tal-Azzjoni 13 tal-BEPS;

110. Ifakkar li CBCR pubbliku huwa wieħed mill-miżuri ewlenin biex tinħoloq aktar trasparenza fir-rigward tal-informazzjoni dwar it-taxxa tal-kumpaniji; jisħaq fuq il-fatt li l-proposta għal CBCR pubbliku min-naħa ta' ċerti impriżi u fergħat tressqet lill-koleġiżlaturi ftit wara li faqqa' l-iskandlu tal-Panama papers fit-12 ta' April 2016, u li l-Parlament adotta l-pożizzjoni tiegħu dwarha fl-4 ta' Lulju 2017 ( 67 ) ; ifakkar li l-Parlament talab li jitwessa' l-kamp ta' applikazzjoni tar-rapportar u tal-protezzjoni tal-informazzjoni kummerċjalment sensittiva fir-rispett dovut tal-kompetittività tal-impriżi tal-UE;

111. Ifakkar fil-pożizzjoni tal-Parlament mogħtija bir-rakkomandazzjonijiet tal-PANA li fiha sejjaħ għal rapportar pubbliku u ambizzjuż pajjjiż pajjiż (CBCR) sabiex isaħħaħ it-trasparenza tat-taxxa u l-iskrutinju pubbliku tal-impriżi multinazzjonali (MNEs); iħeġġeġ lill-Kunsill jilħaq ftehim komuni sabiex jiġi adottat CBCR pubbliku, bħala waħda mill-miżuri ewlenin biex tinkiseb aktar trasparenza għaċ-ċittadini kollha fir-rigward tal-informazzjoni dwar it-taxxa tal-kumpaniji;

112. Jiddeplora n-nuqqas ta' progress u kooperazzjoni min-naħa tal-Kunsill mill-2016; iħeġġeġ li jsir progress rapidu fil-Kunsill sabiex jidħol f'negozjati mal-Parlament;

113. Ifakkar li l-iskrutinju pubbliku huwa utli għar-riċerkaturi ( 68 ) , għall-ġurnalisti investigattivi, għall-investituri u għall-partijiet interessati l-oħra biex jivvalutaw adegwatament ir-riskji, ir-responsabbiltajiet u l-opportunitajiet biex tiġi stimolata imprenditorija ġusta; ifakkar li dispożizzjonijiet simili diġà huma previsti għas-settur bankarju mill-Artikolu 89 tad-Direttiva 2013/36/UE (CDR IV) ( 69 ) u għall-industriji estrattivi u tal-qtugħ ta' foresti mid-Direttiva 2013/34/UE ( 70 ) ; josserva li ċerti partijiet interessati privati qegħdin jiżviluppaw fuq bażi volontarja strumenti ġodda ta' rappurtar li jsaħħu t-trasparenza fiskali, bħall-istandard tal-Inizjattiva Globali għar-Rappurtar (Global Reporting Initiative) “Divulgazzjoni dwar it-taxxi u l-pagamenti lill-gvernijiet” bħala parti mill-politika tagħhom fil-qasam tar-responsabbiltà soċjali korporattiva;

114. Ifakkar li l-miżuri marbuta mat-trasparenza fit-taxxa korporattiva għandhom jitqiesu relatati mal-Artikolu 50(1) tat-TFUE dwar il-libertà ta' stabbiliment, għaldaqstant, dan l-Artikolu jikkostitwixxi l-bażi ġuridika xierqa għall-proposta għal CBCR pubbliku kif inhu fil-valutazzjoni tal-impatt tal-Kummissjoni tat-12 ta' April 2016 (COM(2016)0198);

115. Josserva li, għal dak li għandu x'jaqsam mal-kapaċità limitata tal-pajjiżi li qed jiżviluppaw li jissodisfaw ir-rekwiżiti permezz tal-proċeduri eżistenti għall-iskambju ta' informazzjoni, it-trasparenza hija partikolarment importanti inkwantu tkun tiffaċilita l-aċċess għall-informazzjoni għall-amministrazzjonijiet tat-taxxa tagħhom;

2.6. Regoli dwar l-għajnuna mill-Istat

116. Ifakkar li l-qasam tat-tassazzjoni diretta tal-impriżi jaqa' fi ħdan l-ambitu tal-għajnuna mill-Istat ( 71 ) meta l-miżuri fiskali jiddiskriminaw bejn il-kontribwenti, bil-maqlub tal-miżuri fiskali ta' natura ġenerali li japplikaw għall-impriżi kollha mingħajr distinzjoni;

117. Jistieden lill-Kummissjoni u b'mod partikolari lid-Direttorat Ġenerali għall-Kompetizzjoni, jivvalutaw il-miżuri possibbli biex l-Istati Membri jiġu skoraġġuti milli jagħtu tali għajnuna mill-Istat fil-forma ta' benefiċċju fuq it-taxxa;

118. Jilqa' l-approċċ proattiv u miftuħ il-ġdid tal-Kummissjoni għall-investigazzjonijiet dwar l-għajnuna illegali mill-Istat matul dan il-mandat, li wassal biex il-Kummissjoni kkonkludiet għadd kbir ta' każijiet ta' profil għoli;

119. Jiddeplora l-fatt li l-kumpaniji jistgħu jagħmlu ftehimiet mal-gvernijiet biex kważi ma jħallsu l-ebda taxxa f'pajjiż partikolari minkejja li jwettqu attività sostanzjali hemm; jindika f'dan ir-rigward deċiżjoni tat-taxxa bejn l-awtorità tad-dħul mit-taxxa Netherlandiża u Royal Dutch Shell plc li tidher li qed tikser il-leġiżlazzjoni fir-rigward tat-taxxa Netherlandiża, magħmula unikament minħabba l-fatt li l-uffiċċju prinċipali jkun jinsab fin-Netherlands wara l-unifikazzjoni taż-żewġ kumpaniji omm preċedenti, u li tirriżulta f'eżenzjoni mit-taxxa minn ras il-għajn tad-dividendi Netherlandiżi; jirrimarka fl-istess ħin, li l-investigazzjonijiet reċenti jidher li juru li l-kumpanija ma tħallas ebda taxxa fuq il-profit lanqas fin-Netherlands; itenni l-appell tiegħu lill-Kummissjoni biex tinvestiga dan il-każ ta' għajnuna mill-Istat potenzjalment illegali;

120. Jilqa' pożittivament il-fatt li mill-2014, il-Kummissjoni ilha tinvestiga l-prattiki ta' deċiżjonijiet tat-taxxa tal-Istati Membri, b'segwitu għall-allegazzjonijiet ta' trattament favorevoli f'dik li hija taxxa fil-konfront ta' ċerti kumpaniji, u li, mill-2014, tat bidu għal disa' investigazzjonijiet formali, sitta minnhom ikkonkludew li d-deċiżjonijiet tat-taxxa kienu jikkostitwixxu għajnuna mill-Istat illegali ( 72 ) ; josserva li investigazzjoni waħda minnhom ingħalqet billi kkonkludiet li n-nontassazzjoni doppja ta' ċerti profitti ma kinitx tikkostitwixxi għajnuna mill-Istat ( 73 ) , filwaqt li t-tnejn l-oħra għadhom għaddejjin ( 74 )

121. Jiddeplora l-fatt li, kważi ħames snin wara r-rivelazzjonijiet LuxLeaks, il-Kummissjoni fetħet investigazzjoni formali ( 75 ) f'waħda biss minn fost aktar minn 500 deċiżjoni tat-taxxa li ħareġ il-Lussemburgu li ġew żvelati mill-investigazzjoni LuxLeaks immexxija mill-Konsorzju Internazzjonali ta' Ġurnalisti Investigattivi (ICIJ);

122. Jinnota li minkejja l-fatt li l-Kummissjoni sabet li McDonald's ibbenefika minn nontassazzjoni doppja fuq ċerti profitti fl-UE, ma setgħet toħroġ l-ebda deċiżjoni fl-ambitu tar-regoli tal-UE fil-qasam tal-għajnuna mill-Istat, peress li l-Kummissjoni kkonkludiet li n-nontassazzjoni doppja rriżultat minn diskrepanza bejn il-leġiżlazzjoni Lussemburgiża u dik tal-Istati Uniti fir-rigward tat-taxxa u t-trattat kontra t-taxxa doppja bejn il-Lussemburgu u l-Istati Uniti ( 76 ) ; jieħu nota tal-fatt li l-Lussemburgu ħabbar li se jirrevedi t-trattati tiegħu kontra t-tassazzjoni doppja biex jikkonforma mad-dritt internazzjonali dwar it-taxxa;

123. Jinsab imħasseb dwar il-fatt li l-Kummissjoni iddeċidiet li n-nontassazzjoni doppja miksuba minn McDonald seħħet minn asimetrija bejn il-liġijiet tat-taxxa Lussemburgiżi u dawk tal-Istati Uniti u t-trattat dwar it-taxxa bejn il-Lussemburgu u l-Istati Uniti, u li minn din l-asimetrija McDonald approfitta b'arbitraġġ bejn il-ġurisdizzjonijiet; jinsab ulterjorment imħasseb dwar il-fatt li dan l-evitar tat-taxxa mmexxi mill-arbitraġġ qed ikun possibbli fl-UE;

124. Jinsab imħasseb bl-enormità tat-taxxa li ma tħallsitx fir-rigward tal-Istati Membri kollha fuq żminijiet twal ( 77 ) ; ifakkar li l-objettiv tal-irkupru tal-għajnuna illegali huwa li jerġa' jinġieb l-istatus quo, u li l-kalkolu tas-somma eżatta ta' għajnuna li għandha titħallas huwa parti mill-obbligu ta' implimentazzjoni gravanti fuq l-awtoritajiet nazzjonali; jistieden lill-Kummissjoni tivvaluta u tistabbilixxi kontromiżuri fattibbli, fosthom multi, bil-għan li tgħin lill-Istati Membri jevitaw li joffru trattament favorevoli selettiv f'dik li hija taxxa li jikkostitwixxi għajnuna mill-Istat u mhux konformi mar-regoli tal-UE;

125. Itenni t-talba tiegħu lill-Kummissjoni li tifformula linji gwida li jiċċaraw x'jikkostitwixxi għajnuna mill-Istat relatati mat-taxxa u pprezzar tat-trasferiment “adegwat”; jitlob ukoll lill-Kummissjoni tneħħi l-inċertezzi ġuridiċi kemm għall-kontribwenti konformi kif ukoll għall-amministrazzjonijiet tat-taxxa u tiddefinixxi konsegwentement qafas komprensiv ta' prattiki fil-qasam tat-taxxa għall-Istati Membri;

126. Jesprimi d-dispjaċir tiegħu minħabba li l-Kummissjoni naqset milli tuża r-regoli dwar l-għajnuna mill-Istat kontra kwalunkwe miżura fiskali li xxekkel b'mod serju l-kompetizzjoni, u li hija tapplika dawn ir-regoli biss f'każijiet speċifiċi b'karatteristiċi partikolari sabiex tibdel il-prattika tal-istat ikkonċernat; jistieden lill-Kummissjoni tagħmel kull sforz biex tirkupra għajnuna mill-Istat mhux dovuta, inkluż għall-kumpaniji kollha msemmija fl-iskandlu Luxleaks, bil-għan li tistabbilixxi mill-ġdid kundizzjonijiet ta' kompetizzjoni ekwi; jistieden ukoll lill-Kummissjoni tipprovdi aktar gwida lill-Istati Membri u lill-atturi tas-suq fir-rigward tal-applikazzjoni tar-regoli dwar l-għajnuna mill-Istat u xi tfisser għall-prattiki tal-ippjanar tat-taxxa tal-kumpaniji;

127. Jitlob riforma tad-dritt tal-kompetizzjoni bil-għan li jiġi estiż il-kamp ta' applikazzjoni tar-regoli dwar l-għajnuna mill-Istat sabiex tkun tista' tittieħed azzjoni aktar b'saħħitha kontra l-għajnuna fiskali dannuża mill-Istat destinata għall-kumpaniji multinazzjonali, li jinkludu deċiżjonijiet tat-taxxa;

2.7. Kumpaniji fittizji

128. Jinnota li ma hemm l-ebda definizzjoni unika ta' kumpanija fittizja, jiġifieri kumpanija rreġistrata f'ġurisdizzjoni għal skopijiet ta' evitar tat-taxxa jew evażjoni tat-taxxa biss u mingħajr l-ebda preżenza ekonomika sinifikanti; jenfasizza, madankollu, li kriterji sempliċi bħall-attività ekonomika reali jew il-preżenza fiżika ta' persunal li jaħdem għall-kumpanija, jistgħu jkunu mezzi ta' identifikazzjoni u ta' ġlieda kontra l-proliferazzjoni ta' dawn il-kumpaniji fittizji; itenni l-appell tiegħu għal definizzjoni ċara;

129. Jenfasizza li, kif propost fil-pożizzjoni tal-Parlament għan-negozjati interistituzzjonali relatati mad-direttiva li temenda fir-rigward tal-konverżjonijiet, il-fużjonijiet [mergers] u x-xissjonijiet [diviżjonijiet] transfruntieri ( 78 ) , l-Istati Membri għandhom ikunu obbligati li jiżguraw li l-konverżjonijiet transfruntieri jikkorrispondu għall-eżerċizzju effettiv ta' attività ekonomika ġenwina, anki fis-settur diġitali, bil-għan li jiġi evitat il-ħolqien ta' kumpaniji fittizji;

130. Jistieden lill-Istati Membri jitolbu li bejn l-awtoritajiet kompetenti tiġi skambjata ġabra ta' informazzjoni finanzjarja qabel l-eżekuzzjoni tal-konverżjonijiet, tal-fużjonijiet jew tax-xissjonijiet transfruntieri;

131. Jirrakkomanda li kwalunkwe entità li toħloq struttura offshore għandha tipprovdi r-raġunijiet leġittimi wara tali deċiżjoni lill-awtoritajiet kompetenti sabiex jiġi żgurat li kontijiet offshore ma jintużawx għal skopijiet ta' ħasil tal-flus jew ta' evażjoni tat-taxxa;

132. Jitlob li tiġi divulgata l-identità tas-sidien reali lill-awtoritajiet tat-taxxa;

133. Jiġbed l-attenzjoni għall-miżuri nazzjonali li speċifikament jipprojbixxu relazzjonijiet kummerċjali mal-kumpaniji fittizji; jevidenzja, b'mod partikolari, il-leġiżlazzjoni Latvjana li tiddefinixxi kumpanija fittizja bħala entità li ma għandha l-ebda attività ekonomika effettiva u mingħajr prova dokumentarja biex turi l-maqlub, u li hija rreġistrata f'ġurisdizzjoni li fiha l-kumpaniji mhumiex meħtieġa jippreżentaw rapporti finanzjarji, u/jew ma għandha l-ebda post tan-negozju fil-pajjiż tar-residenza tagħha; josserva, madankollu, li, skont id-dritt tal-UE, il-projbizzjoni ta' kumpaniji fittizji fil-Latvja ma tistax tintuża biex jiġu pprojbiti l-kumpaniji fittizji residenti fl-Istati Membri tal-UE, inkwantu dan ikun meqjus diskriminatorju ( 79 ) ; jistieden lill-Kummissjoni tipproponi bidliet fil-leġiżlazzjoni attwali tal-UE li jkunu jippermettu l-projbizzjoni tal-kumpaniji fittizji anki jekk residenti fl-Istati Membri tal-UE;

134. Jissottolinja l-fatt li l-livell għoli ta' IDB dieħel u ħiereġ bħala perċentwal tal-PDG f'seba' Stati Membri (il-Belġju, Ċipru, l-Ungerija, l-Irlanda, il-Lussemburgu, Malta u n-Netherlands) jista' jkun sa ċertu punt spjegat biss permezz ta' attivitajiet ekonomiċi reali li jseħħu f'dawn l-Istati Membri ( 80 )

135. Jissottolinja l-perċentwal għoli ta' IDB f'diversi Stati Membri, partikolarment fil-Lussemburgu, f'Malta, f'Ċipru, fin-Netherlands u fl-Irlanda ( 81 ) ; josserva li normalment entitajiet bi skop speċjali jiddetjenu tali IDB, li spiss iservu biex jisfruttaw il-lakuni; jistieden lill-Kummissjoni tivvaluta r-rwol tal-entitajiet bi skop speċjali li jiddetjenu IDB;

136. Jinnota li l-indikaturi ekonomiċi bħal livell għoli ta' IDB b'mod mhux tas-soltu, kif ukoll l-IDB li jiddetjenu l-entitajiet bi skop speċjali huma parti mill-indikaturi ta' ppjanar aggressiv tat-taxxa ( 82 )

137. Jinnota li r-regoli ATAD kontra l-abbuż (arranġamenti artifiċjali) ikopru l-kumpaniji fittizji, filwaqt li l-BKTK u l-BKKTK ikunu jiżguraw li l-introjtu jiġi attribwit fil-post fejn issir l-attività ekonomika reali;

138. Iħeġġeġ lill-Kummissjoni u lill-Istati Membri jistabbilixxu rekwiżiti koordinati, vinkolanti, infurzabbli u sostanzjali relatati mal-attività ekonomika kif ukoll testijiet tan-nefqa;

139. Jistieden lill-Kummissjoni twettaq, fi żmien sentejn, kontrolli tal-idoneità tal-inizjattivi leġiżlattivi u politiċi interkonnessi mmirati li jindirizzaw l-użu tal-kumpaniji fittizji fil-kuntest tal-frodi tat-taxxa, tal-evażjoni tat-taxxa, tal-ippjanar aggressiv tat-taxxa u tal-ħasil tal-flus;

3. Taxxa fuq il-Valur Miżjud (VAT)

140. Jissottolinja l-ħtieġa għall-armonizzazzjoni tar-regoli tal-VAT fil-livell tal-UE sal-punt li jkun neċessarju biex jiġu żgurati l-istabbiliment u l-funzjonament tas-suq intern u biex tiġi evitata d-distorsjoni tal-kompetizzjoni ( 83 )

141. Jisħaq fuq il-fatt li l-VAT hija għajn ta' dħul mit-taxxa importanti għall-baġits nazzjonali; jinnota li fl-2016, id-dħul mill-VAT fit-28 Stat Membru tal-UE ammonta għal EUR 1 044 biljun, li jikkorrispondu għal 18 % tad-dħul mit-taxxa totali fl-Istati Membri; jieħu nota tal-fatt li l-baġit annwali tal-UE għall-2017 ammonta għal EUR 157 biljun;

142. Jiddispjaċih, madankollu, li, minħabba l-frodi, jintilfu kull sena somom kbar ta' dħul mill-VAT mistenni; jenfasizza li skont l-istatistika tal-Kummissjoni, id-diskrepanza tal-VAT (li tfisser id-differenza bejn id-dħul mill-VAT mistenni u l-VAT realment miġbura, b'hekk tingħata stima tas-somma ta' VAT li ntilfet mhux biss minħabba l-frodi, iżda wkoll minħabba l-fallimenti, il-kalkoli żbaljati u l-evitar) fl-2016 fl-UE ammontat għal EUR 147 biljun, li jirrappreżentaw aktar minn 12 % tat-total ta' dħul mill-VAT mistenni ( 84 ) , għalkemm is-sitwazzjoni hija ferm agħar f'għadd ta' Stati Membri, fejn id-diskrepanza toqrob jew hija saħansitra ogħla minn 20 %, li turi differenza kbira bejn l-Istati Membri fil-mod kif isibu tarf id-diskrepanza tal-VAT;

143. Jinnota li l-Kummissjoni tistima li jintilfu madwar EUR 50 biljun – jew EUR 100 għal kull ċittadin tal-UE kull sena – minħabba frodi tal-VAT transfruntiera ( 85 ) ; filwaqt li skont l-istimi tal-Europol, madwar EUR 60 biljun fi frodi tal-VAT huma marbuta mal-kriminalità organizzata u mal-finanzjament tat-terroriżmu; josserva ż-żieda fl-armonizzazzjoni u fis-semplifikazzjoni tar-reġimi tal-VAT fl-UE, għad li sal-lum il-kooperazzjoni bejn l-Istati Membri la hi biżżejjed u lanqas effikaċi; jistieden lill-Kummissjoni u lill-Istati Membri jqawwu l-kooperazzjoni tagħhom biex itejbu l-ġlieda kontra l-frodi tal-VAT; jistieden lill-Kummissjoni li jmiss tagħti prijorità lill-introduzzjoni u lill-implimentazzjoni tar-reġim tal-VAT definittiv bil-għan li dan jitjieb;

144. Jitlob statistika affidabbli għall-istima tad-diskrepanza tal-VAT u jenfasizza l-ħtieġa ta' approċċ komuni fir-rigward tal-ġbir u tal-qsim ta' data fi ħdan l-UE; iħeġġeġ lill-Kummissjoni tiżgura li tinġabar u tiġi ppubblikata regolarment statistika armonizzata fl-Istati Membri;

145. Jissottolinja li l-karatteristika tar-reġim (ta' tranżizzjoni) tal-VAT attwali li tapplika eżenzjoni għall-provvisti intra-Komunitarji fi ħdan l-UE u għall-esportazzjonijiet ġiet abbużata mill-frodaturi, partikolarment fil-frodi karusell tal-VAT jew fil-frodi intra-Komunitarja b'negozjant nieqes (MTIC);

146. Jieħu nota tal-fatt li, skont il-Kummissjoni, l-impriżi li jagħmlu kummerċ transfruntier attwalment ibatu minn kostijiet tal-konformità li huma 11 % ogħla meta mqabbla ma' dawk inkorsi mill-kumpaniji li jagħmlu kummerċ f'pajjiżhom; josserva li, partikolarment, l-SMEs ibatu minn kostijiet ta' konformità mal-VAT sproporzjonati, u din hija waħda mir-raġunijiet għala baqgħu kawti biex jisfruttaw il-vantaġġi tas-suq uniku; jistieden lill-Kummissjoni u lill-Istati Membri jelaboraw soluzzjonijiet biex inaqqsu l-kostijiet ta' konformità mal-VAT marbuta mal-kummerċ transfruntier;

3.1. Modernizzazzjoni tal-qafas tal-VAT

147. Jilqa' pożittivament għalhekk il-pjan ta' azzjoni tal-Kummissjoni dwar il-VAT tas-6 ta' April 2016 għar-riforma tal-qafas tal-VAT u t-13-il proposta leġiżlattiva adottata mill-Kummissjoni minn Diċembru 2016 li jindirizzaw il-bidla lejn sistema definittiva tal-VAT, ineħħu l-ostakli relatati mal-VAT għall-kummerċ elettroniku, jirrieżaminaw ir-reġim tal-VAT għall-SMEs, jimmodernizzaw il-politika tar-rati tal-VAT u jindirizzaw il-kwistjoni tad-diskrepanza tal-VAT;

148. Jilqa' pożittivament il-fatt li fl-2015 ġiet introdott Punt Uniku ta' Servizz Żgħir (MOSS) tal-VAT għas-servizzi ta' telekomunikazzjoni, xandir u dawk elettroniċi bħala sistema volontarja għar-reġistrazzjoni, id-dikjarazzjoni u l-pagament tal-VAT; jilqa' pożittivament l-estensjoni tal-MOSS għal forniment oħra ta' oġġetti u servizzi lill-konsumaturi finali mill-1 ta' Jannar 2021;

149. Jinnota li l-Kummissjoni tistima li r-riforma li timmodernizza l-VAT mistennija tnaqqas il-burokrazija żejda b'95 %, li jammonta għal madwar EUR 1 biljun;

150. Jilqa' pożittivament il-fatt li, fil-5 ta' Diċembru 2017, il-Kunsill adotta regoli ġodda li lill-impriżi online jiffaċilitawlhom ir-rispett tal-obbligi marbuta mal-VAT; jilqa' favorevolment il-fatt li, b'mod partikolari, il-Kunsill qies l-opinjoni tal-Parlament fir-rigward tal-introduzzjoni tar-responsabbiltà, għall-pjattaformi online, li jiġbru l-VAT fuq il-bejgħ mill-bogħod li jiffaċilitaw; iqis li din il-miżura se tiżgura kundizzjonijiet ta' parità mal-impriżi mhux tal-UE, billi ħafna oġġetti importati għall-bejgħ mill-bogħod attwalment jidħlu fl-UE eżenti mill-VAT; jistieden lill-Istati Membri jimplimentaw korrettament ir-regoli l-ġodda sal-2021;

151. Jilqa' b'sodisfazzjon il-proposti għal sistema definittiva tal-VAT adottati fl-4 ta' Ottubru 2017 ( 86 ) u fl-24 ta' Mejju 2018 ( 87 ) ; jilqa' pożittivament b'mod partikolari l-proposta tal-Kummissjoni biex tapplika l-prinċipju tad-destinazzjoni lit-tassazzjoni, li jfisser li l-VAT titħallas lill-awtoritajiet tat-taxxa tal-Istat Membru tal-konsumatur finali, skont ir-rata applikabbli f'dan l-Istat Membru;

153. Jistieden lill-Kunsill jiżgura li l-istatus ta' persuna taxxabbli ċertifikata jkun konsistenti mal-istatus ta' Operatur Ekonomiku Awtorizzat (AEO) li jingħata mill-awtoritajiet doganali;

154. Jitlob koordinament minimu trasparenti fil-livell tal-UE dwar id-definizzjoni tal-istatus ta' persuna taxxabbli ċertifikata, inkluża valutazzjoni regolari mill-Kummissjoni dwar kif l-Istati Membri jagħtu l-istatus ta' persuna taxxabbli ċertifikata; jitlob l-iskambju ta' informazzjoni bejn l-awtoritajiet tat-taxxa tal-Istati Membri dwar ir-rifjuti li jagħtu l-istatus ta' persuna taxxabbli ċertifikata lil ċerti kumpaniji, biex isaħħu l-koerenza u l-istandards komuni;

155. Jilqa' pożittivament, barra minn hekk, ir-reviżjoni tal-iskemi speċjali għall-SMEs ( 92 ) , li hija fundamentali biex jiġu garantiti kundizzjonijiet ta' parità peress li l-iskemi ta' eżenzjoni mill-VAT bħalissa huma disponibbli biss lil entitajiet nazzjonali, u tista' tikkontribwixxi għat-tnaqqis tal-kostijiet ta' konformità mal-VAT għall-SMEs; jitlob lill-Kunsill iqis l-opinjoni tal-Parlament tal-11 ta' Settembru 2018 ( 93 ) , partikolarment f'dik li hija s-semplifikazzjoni amministrattiva ulterjuri għall-SMEs; jitlob, għalhekk, lill-Kummissjoni toħloq portal online li fih huma meħtieġa jirreġistraw dawk l-SMEs li biħsiebhom jagħmlu użu mill-eżenzjoni fi Stat Membru ieħor, u tistabbilixxi “one-stop shop” li permezz tiegħu l-impriżi ż-żgħar jistgħu jippreżentaw id-dikjarazzjonijiet tal-VAT għad-diversi Stati Membri li joperaw fihom;

156. Jinnota l-adozzjoni tal-proposta tal-Kummissjoni għal Mekkaniżmu tar-reverse charge ġeneralizzat (GRCM) ( 94 ) , li se tippermetti derogi temporanji mir-regoli normali tal-VAT sabiex tiġi evitata aħjar il-frodi karusell fl-Istati Membri li jiġu affettwati bl-aktar mod sever minn dan it-tip ta' frodi; jistieden lill-Kummissjoni timmonitorja mill-qrib l-applikazzjoni u r-riskji potenzjali kif ukoll il-vantaġġi ta' din il-leġiżlazzjoni l-ġdida; jinsisti, madankollu, li l-GRCM ma għandu bl-ebda mod idewwem l-implimentazzjoni rapida ta' sistema definittiva tal-VAT;

157. Josserva li l-espansjoni tal-kummerċ elettroniku spiss jista' joħloq problema għall-awtoritajiet tat-taxxa, eż. l-assenza ta' identifikazzjoni taxxabbli ta' bejjiegħ fl-UE, u r-reġistrazzjoni tad-dikjarazzjonijiet tal-VAT ferm inferjuri għall-valur reali tat-tranżazzjonijiet iddikjarati; jilqa' pożittivament, għaldaqstant, l-ispirtu tar-regoli ta' implimentazzjoni proposti relatati mal-bejgħ mill-bogħod ta' prodotti adottati fil-11 ta' Diċembru 2018 min-naħa tal-Kummissjoni (COM(2018)0819 u COM(2018)0821), skont liema, partikolarment, mill-2021 il-pjattaformi online se jkunu responsabbli milli jiżguraw li l-VAT tinġabar fuq il-bejgħ ta' prodotti mill-kumpaniji mhux tal-UE lill-konsumaturi tal-UE li jsir fuq il-pjattaformi tagħhom;

158. Jistieden lill-Kummissjoni u lill-Istati Membri jimmonitorjaw it-tranżazzjonijiet tal-kummerċ elettroniku li jinvolvu lill-bejjiegħa bbażati barra mill-UE li ma jkunu ddikjaraw l-ebda VAT (ngħidu aħna billi jużaw b'mod indebitu l-istatut ta' “kampjun”) jew jissottostimaw deliberatament il-valur biex jevitaw għalkollox jew ibaxxu l-ammont ta' VAT dovut; iqis li prattiki bħal dawn jpoġġu f'periklu l-integrità u l-funzjonament bla problemi tas-suq intern tal-UE; jistieden lill-Kummissjoni tressaq proposti leġiżlattivi, jekk tqis li huwa xieraq u meħtieġ;

3.2. Id-diskrepanza tal-VAT, il-ġlieda kontra l-frodi tal-VAT u l-kooperazzjoni amministrattiva fil-qasam tal-VAT

159. Itenni t-talba tiegħu biex jiġu indirizzati l-fatturi li jikkontribwixxu għad-differenza fit-taxxa, bħall-VAT;

160. Jilqa' pożittivament il-ftuħ tal-proċedura ta' ksur min-naħa tal-Kummissjoni fit-8 ta' Marzu 2018 fil-konfront ta' Ċipru, tal-Greċja u ta' Malta, u fit-8 ta' Novembru 2018 fil-konfront tal-Italja u tal-Isle of Man fir-rigward ta' prattiki abbużivi f'dik li hija VAT relatati mal-akkwiżizzjoni ta' jottijiet u inġenji tal-ajru, biex jiġi żgurat li jieqfu joffru trattament favorevoli allegatament illegali f'dik li hija taxxa għall-jottijiet u għall-inġenji tal-ajru privati, li jgħawweġ il-kompetizzjoni fis-settur marittimu u dak tal-avjazzjoni;

161. Jilqa' b'sodisfazzjon l-emendi għar-Regolament (UE) Nru 904/2010 fir-rigward tal-miżuri li jsaħħu l-kooperazzjoni amministrattiva fil-qasam tal-VAT; jilqa' pożittivament iż-żjarat ta' monitoraġġ tal-Kummissjoni f'10 Stati Membri li saru fl-2017, speċjalment ir-rakkomandazzjoni sussegwenti maħsuba biex ittejjeb l-affidabbiltà tas-Sistema tal-iskambju ta' informazzjoni tal-VAT (VIES);

162. Jinnota li l-Kummissjoni reċentement ipproponiet għodod addizzjonali ta' kontroll u rwol imsaħħaħ għall-Eurofisc, kif ukoll mekkaniżmi għal kooperazzjoni aktar mill-qrib bejn l-amministrazzjonijiet tad-dwana u tat-taxxa; jistieden lill-Istati Membri kollha jipparteċipaw b'mod aktar attiv fis-sistema tal-Analiżi tan-Netwerks ta' Tranżazzjonijiet (TNA) fil-qafas tal-Eurofisc;

164. Iħeġġeġ lill-Kummissjoni teżamina l-possibbiltajiet ta' ġbir u komunikazzjoni fil-ħin reali tad-data tat-tranżazzjonijiet tal-VAT mill-Istati Membri, peress li dan ikun iżid l-effikaċja tal-Eurofisc u jippermetti l-iżvilupp ulterjuri ta' strateġiji ġodda biex tingħeleb il-frodi tal-VAT; jistieden lill-awtoritajiet rilevanti kollha jużaw diversi teknoloġiji tal-istatistika u ta' estrazzjoni tad-data (data-mining) biex jidentifikaw anomaliji, relazzjonijiet u xejriet suspetti, li jippermettu lill-aġenziji tat-taxxa jindirizzaw aħjar spettru wiesa' ta' mġiba mhux konformi b'mod proattiv, immirat u effikaċi f'termini tal-ispejjeż;

165. Jilqa' favorevolment l-adozzjoni tad-Direttiva dwar il-protezzjoni tal-interessi finanzjarji (PIF) ( 97 ) li tiċċara l-kwistjonijiet tal-kooperazzjoni transfruntiera u tal-assistenza legali reċiproka bejn l-Istati Membri, l-Eurojust, l-Europol, l-Uffiċċju tal-Prosekutur Pubbliku Ewropew (UPPE), l-Uffiċċju Ewropew ta' Kontra l-Frodi (OLAF) u l-Kummissjoni fil-ġlieda kontra l-frodi tal-VAT; jistieden lill-UPPE, lill-OLAF, lill-Eurofisc, lill-Europol u lill-Eurojust jikkooperaw mill-qrib bl-għan li jikkoordinaw l-isforzi tagħhom fil-ġlieda kontra l-frodi tal-VAT u jidentifikaw u jadattaw ruħhom għall-prattiki frawdolenti l-ġodda;

166. Jiġbed, madankollu, l-attenzjoni għall-bżonn ta' kooperazzjoni aħjar bejn l-awtoritajiet amministrattivi, ġudizzjarji u tal-infurzar tal-liġi fi ħdan l-UE, kif enfasizzaw l-esperti matul is-seduta ta' smigħ tat-28 ta' Ġunju 2018 u fi studju kkummissjonat mill-Kumitat TAX3;

167. Jilqa' favorevolment il-komunikazzjoni tal-Kummissjoni dwar it-twessigħ tal-kompetenzi tal-UPPE għar-reati ta' terroriżmu transfruntieri; jistieden lill-Kummissjoni u lill-Istati Membri jiżguraw li l-UPPE tkun tista' tibda topera mill-aktar fis possibbli u mhux aktar tard mill-2022, filwaqt li jiżgura kooperazzjoni mill-qrib mal-istituzzjonijiet, il-korpi, l-aġenziji u l-uffiċċji tal-Unjoni li diġà huma stabbiliti, li huma inkarigati mill-protezzjoni tal-interessi finanzjarji tal-Unjoni; jitlob li jiġu imposti sanzjonijiet eżemplari, dissważivi u proporzjonati; iqis li kull min huwa involut fi skema ta' frodi tal-VAT organizzata għandu jiġi sanzjonat b'mod aħrax biex tiġi evitata l-perċezzjoni tal-impunità;

168. Iqis li waħda mill-kwistjonijiet ewlenin li jħallu lil dak li jkun iġib ruħu b'mod frawdolenti fir-rigward tal-VAT huwa l-“profitt fi flus kontanti” li l-frodatur jista' jagħmel; jistieden, għaldaqstant, lill-Kummissjoni tanalizza l-proposta li ressqu l-esperti ( 98 ) skont liema d-data tat-tranżazzjonijiet transfruntiera titqiegħed fi blockchain, u jintużaw muniti diġitali protetti li jistgħu jintużaw biss għall-pagamenti tal-VAT (għal skop uniku) minflok li tintuża munita ta' kors legali;

169. Jilqa' bi pjaċir il-fatt li l-Kunsill indirizza l-frodi marbuta mal-importazzjonijiet ( 99 ) ; iqis li l-integrazzjoni adegwata tad-data mid-dikjarazzjonijiet doganali fil-VIES se tippermetti lill-Istati Membri tad-destinazzjoni jagħmlu kontroverifika tal-informazzjoni tad-dwana u tal-VAT biex jiġi żgurat li l-VAT titħallas fil-pajjiżi tad-destinazzjoni; jistieden lill-Istati Membri jimplimentaw din il-leġiżlazzjoni l-ġdida f'mod effikaċi u f'ħin raġonevoli sal-1 ta' Jannar 2020;

170. Iqis li l-kooperazzjoni amministrattiva bejn l-awtoritajiet tad-dwana u tat-taxxa hija subottimali ( 100 ) ; jistieden lill-Istati Membri jagħtu mandat lill-Eurofisc biex jiżviluppa strateġiji ġodda biex jiġu intraċċati l-oġġetti skont il-proċedura doganali 42, il-mekkaniżmu li jippermetti lill-importatur jikseb eżenzjoni mill-VAT meta l-oġġetti importati jkollhom l-għan li eventwalment jiġu ttrasportati lejn klijent kummerċjali fi Stat Membru differenti mill-Istat Membri ta' importazzjoni;

171. Jenfasizza l-importanza tal-implimentazzjoni ta' reġistru tas-sidien benefiċjarji ta' entità korporattiva fl-ambitu tal-AMLD5 bħala għodda importanti biex tiġi indirizzata l-frodi tal-VAT; iħeġġeġ lill-Istati Membri jżidu l-kompetenzi u l-kwalifiki tal-forzi tal-pulizija, tas-servizzi tat-taxxa, tal-prosekuturi u tal-imħallfin li jieħdu ħsieb dan it-tip ta' frodi;

172. bona fide tal-persuni taxxabbli mhux tal-UE biex jiġbru l-VAT tal-UE mhijiex għażla sostenibbli; iqis li tali mudelli ta' ġbir alternattivi mhux biss għandhom jimmiraw il-bejgħ li jsir permezz tal-pjattaformi elettroniċi, iżda jħaddnu l-bejgħ kollu li jsir minn persuni taxxabbli mhux tal-UE, indipendentement mill-mudell ta' negozju li jużaw; Jinsab imħasseb bir-riżultati tal-istudju ( 101 ) kkummissjonat mill-Kumitat TAX3, li jgħid li l-proposti tal-Kummissjoni se jnaqqsu l-frodi fl-importazzjonijiet iżda mhumiex se jeliminawhom; jieħu nota tal-fatt li mhijiex se tissolva l-kwistjoni tas-sottovalutazzjoni u tal-infurzar tar-regoli tal-UE b'mod ġenerali fil-każ ta' persuni taxxabbli mhux tal-UE; jistieden lill-Kummissjoni tinvestiga l-metodi ta' ġbir alternattivi għal dawn il-provvisti għat-terminu itwal; jisħaq fuq il-fatt li l-prattika li tuża l-tal-persuni taxxabbli mhux tal-UE biex jiġbru l-VAT tal-UE mhijiex għażla sostenibbli; iqis li tali mudelli ta' ġbir alternattivi mhux biss għandhom jimmiraw il-bejgħ li jsir permezz tal-pjattaformi elettroniċi, iżda jħaddnu l-bejgħ kollu li jsir minn persuni taxxabbli mhux tal-UE, indipendentement mill-mudell ta' negozju li jużaw;

173. Jistieden lill-Kummissjoni timmonitorja mill-qrib il-konsegwenzi fuq l-Istati Membri tal-introduzzjoni ta' reġim definittiv għall-ġbir tal-VAT; jistieden lill-Kummissjoni tinvestiga bis-serjetà l-possibbiltajiet ta' riskji ta' frodi ġodda fis-sistema definittiva tal-VAT, partikolarment il-fornitur nieqes potenzjali fit-tranżazzjonijiet transfruntieri li ħa post it-tip ta' frodi karusell bi klijent nieqes; jenfasizza f'dan ir-rigward li s-sistema tat-tranżitu doganali ċertament tista' tiffaċilita l-kummerċ fi ħdan l-UE; josserva, madankollu, li l-abbużi huma possibbli u li l-organizzazzjonijiet kriminali, huma u jevitaw li jħallsu t-taxxi u d-dazji, jistgħu jikkawżaw telf enormi kemm għall-Istati Membri kif ukoll għall-UE (billi jevitaw il-VAT); jistieden, għalhekk, lill-Kummissjoni timmonitorja s-sistema tat-tranżitu doganali u tressaq proposti bbażati fuq ir-rakkomandazzjonijiet ifformulati, b'mod partikolari, mill-OLAF, mill-Europol u mill-Eurofisc;

174. Jemmen li l-maġġoranza kbira taċ-ċittadini Ewropej tistenna leġiżlazzjoni Ewropea u nazzjonali ċara li tagħmilha possibbli li dawk li ma jħallsux it-taxxa li għandhom l-obbligu jħallsu jiġu identifikati u sanzjonati, filwaqt li t-taxxa l-mitlufa tiġi rkuprata fi żmien raġonevoli;

4. Tassazzjoni tal-individwi

175. Jenfasizza li l-persuni fiżiċi ġeneralment ma jeżerċitawx il-libertà ta' moviment tagħhom għal finijiet ta' frodi tat-taxxa, evażjoni tat-taxxa u ppjanar aggressiv tat-taxxa; jissottolinja, madankollu, li ċerti persuni fiżiċi għandhom bażi għat-taxxa biżżejjed wiesgħa li tkopri aktar minn ġurisdizzjoni waħda fil-qasam tat-taxxa;

176. Jiddispjaċih bil-fatt li l-HNWIs u dawk ta' valur nett għoli immens (UHNWIs), li jużaw strutturi tat-taxxa kumplessi, inkluż l-istabbiliment ta' kumpaniji, għad għandhom il-possibbiltà li jittrasferixxu l-qligħ u l-fondi tagħhom jew ix-xiri tagħhom minn ġurisdizzjoni tat-taxxa waħda għall-oħra biex jiksbu sostanzjalment obbligazzjoni mnaqqsa jew l-ebda obbligazzjoni billi jużaw is-servizzi tal-amministraturi tal-patrimonji u ta' intermedjarji oħrajn; jiddeplora l-fatt li xi Stati Membri implimentaw skemi tat-taxxa biex jattiraw l-HNWIs mingħajr ma ġiet maħluqa attività ekonomika reali;

177. Josserva li r-rati ta' bażi relatati mal-introjtu mix-xogħol is-soltu huma ogħla minn dawk relatati mal-introjtu mill-kapital fl-UE kollha; josserva li, kumplessivament, il-kontribuzzjoni tat-taxxi bbażati fuq il-patrimonju għat-total tad-dħul mit-taxxi baqgħet pjuttost limitata, billi laħaq l-4,3 % tad-dħul totali mit-taxxi fl-UE ( 102 )

178. Jinnota b'dispjaċir li l-frodi tat-taxxa korporattiva, l-evażjoni tat-taxxa u l-ippjanar aggressiv tat-taxxa jikkontribwixxu biex l-obbligazzjoni ta' taxxa tgħaddi fuq spallejn il-kontribwent onest u rett;

179. Jistieden lill-Istati Membri jimponu penali dissważivi, effikaċi u proporzjonati fil-każijiet ta' frodi tat-taxxa, evażjoni tat-taxxa u ppjanar aggressiv illegali tat-taxxa, u jiżguraw li dawn il-penali jiġu applikati;

180. Jiddeplora l-fatt li ċerti Stati Membri ħolqu reġimi tat-taxxa dubjużi li jippermettu lill-individwi li jsiru residenti għal finijiet fiskali biex jiksbu benefiċċju tat-taxxa fuq l-introjtu, b'hekk jikkompromettu l-bażi għat-taxxa tal-Istati Membri l-oħra u jrawmu politiki dannużi li jiddiskriminaw kontra ċ-ċittadini tagħhom stess; josserva li tali reġimi jistgħu jinkludu vantaġġi li mhumiex disponibbli għaċ-ċittadini, bħan-nontassazzjoni tal-proprjetajiet u tal-introjtu barranin, taxxa fil-forma ta' somma f'daqqa fuq l-introjtu minn barra l-pajjiż, eżenzjoni mit-taxxa fuq parti mill-introjtu li jinqala' fil-pajjiż jew rati tat-taxxa inferjuri fuq il-pensjonijiet trasferiti fil-pajjiż tal-oriġini;

181. Ifakkar li l-Kummissjoni, f'komunikazzjoni tal-2001, issuġġeriet l-inklużjoni ta' reġimi speċjali għall-persunal espatrijat ikkwalifikat ħafna fil-lista ta' prattiki dwar it-taxxa dannużi tal-Grupp dwar il-Kodiċi tal-Kondotta (dwar it-Tassazzjoni tal-Intrapriżi) ( 103 ) , iżda minn dak iż-żmien ma forniet l-ebda tagħrif dwar il-kobor tal-problema; jistieden lill-Kummissjoni terġa' tivvaluta din il-kwistjoni u, b'mod partikolari, tivvaluta r-riskji tat-tassazzjoni doppja kif ukoll tan-nontassazzjoni doppja ta' tali skemi;

4.1. Skemi tal-għoti taċ-ċittadinanza b'investiment u tal-għoti tar-residenza b'investiment

182. Jinsab imħasseb li maġġoranza tal-Istati Membri adottat skemi tal-għoti taċ-ċittadinanza b'investiment u tal-għoti tar-residenza b'investiment ( 104 ) , magħrufa ġeneralment bħala programmi “tal-viżi tad-deheb u tal-passaporti” jew programmi tal-investitur, li permezz tagħhom tingħata ċ-ċittadinanza jew ir-residenza lil ċittadini tal-UE u mhux tal-UE talli jagħmlu investiment finanzjarju;

183. Josserva li l-investimenti li jsiru fl-ambitu ta' dawn il-programmi mhux neċessarjament jippromwovu l-ekonomija reali tal-Istat Membru li jagħti ċ-ċittadinanza jew ir-residenza, u li spiss ma jipprevedux l-obbligu li l-applikanti jqattgħu żmien fit-territorju li fih isir l-investiment, u anki meta dan l-obbligu jeżisti formalment, l-ottemperanza miegħu normalment mhijiex ivverifikata; jisħaq fuq il-fatt li skemi bħal dawn jikkompromettu l-ksib tal-objettivi tal-Unjoni u għaldaqstant jiksru l-prinċipju tal-kooperazzjoni leali;

184. Josserva li mill-inqas 5 000 ċittadin mhux tal-UE kisbu ċ-ċittadinanza tal-UE permezz tal-iskemi tal-għoti taċ-ċittadinanza b'investiment ( 105 ) ; jinnota li, skont studju ( 106 ) , mill-anqas 6 000 persuna ngħataw iċ-ċittadinanza u nħarġu kważi 100 000 permess ta' residenza;

185. Huwa inkwetat bil-fatt li ċ-ċittadinanza b'investiment u r-residenza b'investiment jingħataw mingħajr investigazzjoni ta' sigurtà fuq l-applikanti, anki fuq iċ-ċittadini ta' pajjiżi terzi li jippreżentaw riskju għoli, u għaldaqstant dan joħloq riskji għas-sigurtà għall-Unjoni; jiddeplora l-fatt li l-opaċità li teżisti madwar l-oriġini tal-flus marbuta mal-iskemi tal-għoti taċ-ċittadinanza b'investiment u tal-għoti tar-residenza b'investiment żiedet notevolment ir-riskji politiċi, ekonomiċi u tas-sigurtà għall-pajjiżi Ewropej;

186. Jisħaq fuq il-fatt li l-iskemi tal-għoti taċ-ċittadinanza b'investiment u tal-għoti tar-residenza b'investiment jinvolvu riskji konsiderevoli oħrajn, inkluż żvalutazzjoni taċ-ċittadinanza tal-UE u u dawk nazzjonali u l-potenzjal għal korruzzjoni, ħasil tal-flus u evażjoni tat-taxxa; jinnota li d-deċiżjoni ta' Stat Membru partikolari li jimplimenta skemi tal-għoti taċ-ċittadinanza b'investiment u tal-għoti tar-residenza b'investiment għandha riperkussjonijiet fl-Istati Membri l-oħra; itenni t-tħassib tiegħu li ċ-ċittadinanza jew ir-residenza jistgħu jingħataw permezz ta' dawn l-iskemi mingħajr ma jkun sar eżerċizzju adegwat ta' diliġenza dovuta tal-klijent (CDD), jew saħansitra l-ebda eżerċizzju ta' dan it-tip affattu mill-awtoritajiet kompetenti;

187. Jinnota li l-obbligu stabbilit mill-AMLD5, skont liema l-entitajiet marbuta b'obbligu għandhom iqisu, matul il-proċess CDD tagħhom, lill-applikanti tal-iskemi tal-għoti taċ-ċittadinanza b'investiment u tal-għoti tar-residenza b'investiment bħala li jippreżentaw riskju għoli, ma jeżentax lill-Istati Membri mir-responsabbiltà tagħhom li jistabbilixxu u jwettqu huma stess diliġenza dovuta msaħħa; jinnota li ngħata bidu għal bosta investigazzjonijiet formali f'każijiet ta' korruzzjoni u ħasil tal-flus, kemm f'livell nazzjonali kif ukoll tal-UE, relatati mal-iskemi tal-għoti taċ-ċittadinanza b'investiment u tal-għoti tar-residenza b'investiment;

188. Jissottolinja li, fl-istess ħin, is-sostenibbiltà u l-fattibbiltà ekonomiċi tal-investimenti fornuti permezz ta' dawn l-iskemi għadhom inċerti; jenfasizza li ċ-ċittadinanza u d-drittijiet assoċjati magħha qatt ma għandhom ikunu għall-bejgħ;

189. Josserva li l-iskemi tal-għoti taċ-ċittadinanza b'investiment u tal-għoti tar-residenza b'investiment ta' ċerti Stati Membri ntużaw b'mod abbundanti minn ċittadini Russi u miċ-ċittadini ta' pajjiżi taħt l-influwe